Pajenn:Juluen - An Ankelc her.djvu/5 - Wikimammenn\nPajenn:Juluen - An Ankelc her.djvu/5\nArôk paouez, Arvorig he do bet an eurvat da beurvoulan pez-c’hoari Pôtr Juluen, an Ankelc’her, ha gwell a ze !\nEur pez-c’hoari eo hag, e tu-hont ma ’z eus ennan danve da didui, da lakaat da c’hoarzin, e nem gav ive, ha kaeroc’h c’hoaz, eun desrevel eus doare bevan an dud diwar ar mêz, an dud etre, hag a zo tapet c’houek adalek ar gomz gentan ha heuilhet mat penn-da-benn.\nMet petra eo an Ankelc’her ? Den pe loen ? Nag an eil nag egile. Troude, en e c’heriadur brezonek, a lavar d’imp eo an ankelc’her eul lutun, eur breur d’ar c’houiteller-noz, d’ar moustig-noz nemet an ankelc’her, henvel ouz « pôtr e voned ru », — eul lutun all c’hoaz hag a laere krampouez, krampouez, — an ankelc’her eta ’zo eur c’hanfard hag a gar ar c’hognou klenk e diabarz an tiez, hag ac’hane e tibab e goulz da c’hoari troiou d’ar merc’hed hag ive d’ar bôtred.\nLuch ar Bitouz, hag e wreg, Mari Bikaouik, o deus feurmet evelse eun ti hag ez eus ennan eun ankelc’her o chom.\nPaour kêz tud mac’h int, darbet eo d’ê dont sod, ha bean serret er prizon, gant al lapous-man o luian o stal d’ê penn-da-benn.\nSetu eno eun tu eus ar pez-c’hoari, ennnan peadra da lakaat kanfarted, ha tud vras ive, da sklokal. Bravoc’h ’zo c’hoaz ; an dud arru war an oad a gavo o flijadur o heuilh, doareou, giz bevan Luch ar Bitouz hag e Vari Bikaouik ken dizrouk, ken difourm, zoken e kreiz o zrubuilhou, o klevet o tont ganti ken brao « brezoneg Plistin », pinvidikaet c’hoaz gant an oberour.\nBuhe ar Vretoned, — da vihanan, ar re gwechall, — a oa eun dra yac’h ha kompouez ; setu perak eun dôlenn eus ar vuhe-ze, pa ve dispaket frêz dirakomp, a deu da vean ive eun dra diskwizus, konfortus da welet, hag an hini en deus livet Pôtr Juluen ne vank de’zi netra da vean par d’ar wirione.\nNe zizroin ket war ar pez ; lennet-han hag e kavfet gantan penn-da-benn blaz ar gêr. Pôtr Juluen e plij d’e c’hoarierien astenn o c’hôz, henvel-mik eno adarre ouz hon zud-ni hag a ra « Kornedadou butun », pe evadegou kafe, war digare sevel etreze eur gôz ha n’achu ket ken.\nAdtapet diwar « https://br.wikisource.org/w/index.php?title=Pajenn:Juluen_-_An_Ankelc_her.djvu/5&oldid=105779 »\nKemmoù diwezhañ degaset d'ar bajenn-mañ d'an 15 Eos 2017, da 20:45.


Ur Breizhad war hent ar brezel en Ukraina – Dispak\nPublished on 04/03/2022 05/04/2022 by Tudi Crequer\nPaotr Porsal eo Ronan Calvarin, divizet en deus mont da Ukraina evit “reiñ an dorn” – Gwirioù miret : R. Calvarin\nDilezel a ray Bro-Leon, hag e verc’h, evit mont da gemer perzh el Lejion estren ha harpañ evel-se arme Ukraina a-enep d’ar Rusianed. Ronan Calvarin en deus respontet da c’houlennoù Dispak evit displegañ ar rag hag ar perag eus e ziviz*.\nDispak – Embannet hoc’h eus en un doare foran, war Facebook, d’ho mignon·ez·ed ha kerent e oa bet divizet ganeoc’h mont kuit da Ukraina da stourm. Perak eo bet divizet kement-mañ ganeoc’h ?\nDisul e oan o sellet ouzh ar skinwel gant ma merc’h. Hag hi da c’houlenn ganin :\n– Na’z peus ket c’hoant da vont ?\n– Geo, met te zo amañ.\n– Na rez ket bil, kae ma’z peus c’hoant.\nNebeut war-lerc’h em eus pellgomzet d’ar c’hannati. Roet eo bet din niverenn ar c’hoñsuldi. Skrivet em eus dezho d’ar Sul ha respontet eo bet din d’al Lun. Goulennet o deus diganin displegañ piv e oan ha petra em boa bet graet betek-henn. Un eil eus va « roll lez-varn » ha prouennoù eus va amzer soudard zo bet goulennet diganin ivez ». D’ar Meurzh o deus kadarnaet va zeuliad. Tapet e oan. Lavaret o deus din e tegemerent ac’hanon « adalek bremañ ». War o listenn emaon bremañ ha gouzout a ray poliserien an harzoù piv on p’en em gavin eno. Ma merc’h avat, da’m soñj, 14 vloaz anezhi, ne gompren ket re vat petra a c’hoarvez. Prometiñ dezhi distreiñ am eus bet da ober ! Lavaret em eus e rafen evel-just.\nPiv oc’h c’hwi just a-walc’h ?\nRonan Calvarin on-me, 57 vloaz, eus Porsal. Adalek 1986 e oan bet eizh vloaz el lu gall, evel soudard e 501vet kirri-arsailh Rambouillet. E-pad tri bloaz on bet stummer evit ar re yaouank a zeue d’ober o servij soudard. Bet on eizh miz-pad e Yougoslavia en tokarnioù glas (soudarded Aozadur ar Broadoù Unanet) evit ober war-dro al logistik. Pa’z on distro em eus savet un davarn-sonadegoù e Porsal. Labouret em eus un tamm er gwerzhañ tiez a-raok reiñ lañs d’ar merk fent Paria. Ar sizhun dremenet em boa tapet va aotre-bleniañ war mekanikoù chanter. Lavaret em eus da Ukrainiz e c’hellin toullañ fozioù-difenn dezho !\nPetra a vroud ac’hanoc’h da vont da Ukraina da vrezeliñ ?\nSimpl eo ! Kregiñ a ra da vezañ re dost deomp. En em soñjet on war petra e oa ar gwellañ evit surentez Europa, Breizh, ha ma merc’h ? Petra a c’hoarvezo pa vo rannet Ukraina e daou pe aloubet penn-da-benn gant Poutin ha lakaet ur vargodennig gantañ e penn ar vro ? Eus an tu kleiz on-me kentoc’h ha pa vefen aet war-zu ar c’hreiz tamm-ha-tamm (ezel ar MoDem eo bet), ken dipitet e oan gant an tu kleiz. Biskoazh avat n’on bet evit gouzañv ar faskourien ! N’eo ket Ukrainia ur vro nazi. En dilennadegoù diwezhañ eo aet 1 % eus ar mouezhioù ganto nemetken. E Frañs ez a 35 % eus ar mouezhioù ganto !\nUr gemenadenn dreistordinal a zo bet kaset gant paotr Porsal d’e vignoned war ar rouedadoù sokial\nN’hoc’h eus ket aon rak ar brezel ?\nKement-se zo bet goulennet diganin gant ur vignonez din. Arabat pennfolliñ tudoù ! Ral a wech on bet ken mat. Ankeniet e vezer a-raok kemer an diviz. Bremañ eo lañset an traoù. Ha gouzout a ran penaos e troio ar jeu ganin. P’en em gavin ne vo ket roet ur vailhonetenn din hag urzhiet din da vont d’an argad. N’eo ket tamm ebet er mod-se e vo.\nDa gentañ eo ret din en em gavout eno. Ne vimp ket gwall bell eus kêr Lviv nag eus kannati Frañs. Ne c’hellan ket lavaret hiroc’h deoc’h evit poent. Kuzh eo an hent a vo kemeret ganeomp evit mont di. Sinet e vo ur gevrat gant an arme eno. Emezelañ a rin en arme en un doare ofisiel, el Lejion estren evit difenn tiriad Ukraina. En em gavout a rin eno ha lakaet e vo ar c’hallegerien eus un tu, ar saoznegerien eus un tu all, ar spagnolerien en un tu all c’hoazh. Ne ouzon ket petra a vo graet ganeomp evit ar poent. Ne vo ket aozet pep tra « ken buan ha lavaret chou d’ar yer ! ».\nPetra a viot lakaet d’ober eno ?\nNe ouzon ket c’hoazh penaos e vimp implijet gant Ukrainiz da vat. Peseurt implij evit o c’hehentiñ ? Daoust hag-eñ e vo kemeret ar riskl ganto da gas ac’hanomp d’an emgann ? Evit poent ne ouzont ket re petra ober ganeomp. Dispaket e vo o strategiezh tamm-ha-tamm. N’eus ken nemet ur sizhun a-boan emañ ar Rusianed en Ukraina ha tri devezh zo eo bet krouet al lejion nemetken. Mont a ra buan-tre an traoù. Ul logistik pounner eo. Ret eo fiziout al labour-se e tud zo, kaout savadurioù, lojeiz. Hag evit pegement a dud ? Penaos boueta ac’hanomp ?\nRet e vo dezho gouzout petra a oar ober an estrenien a ya di, gouzout penaos frammañ anezho. Un aozadur pounner eo. Soñjit ‘ta ez 27 bro europat. Ma‘z eus 100 annezad dre vro o vont di e vimp 2700 dija. Ha ma‘z eus daou zen nemetken o tont eus ar c’hant departamant zo e Frañs e raio 200 den. Ret e vo reiñ bod ha boued dezho, aozañ ar bagadoù stourm. E gwirionez, ne ouzer ket tamm ebet pet a dud a yay du-hont, pet a dud a zo eno dija… Pep tra zo a chom da vezañ aozet.\nKaset e vo dafar ha boued ganeoc’h ?\nGoulennet em eus digant Decathlon ha laouen e vefent da wiskañ ac’hanomp ha digant un embregerezh beajiñ ha tu a vefe kas ac’hanomp gant ur c’harr-boutin ha daou vlenier betek Ukraina. Posupl e vo kas fred, dafar ha boued er mod-se.\nBreton·ez·ed all a yay ganeoc’h ?\nGwelet a rin ur paotr eus Gwaien, ha gwelet em eus unan all eus Sant-Pabu dija. Ur gamaladez din, Breizhadez anezhi, eus kreisteiz Frañs he deus c’hoant da vont ivez. Aozet e vo un emvod foran ganin e sal nevez Porsall disul. Displegañ a rin penaos mont, penaos e troio ar jeu… Pezh ‘zo, ne c’heller ket ober ur goulenn stroll. Ret eo d’an den a venn mont kas ur goulenn personel d’ar c’hoñsuldi. Ma‘z eus tud dedennet e vo dav dezho kemer un diviz kerkent evit kaout o faperioù dindan daou zevezh. Forzh penaos, ne vern ket nemeur din pegement a dud dedennet a vo o vont, mont a rin-me kuit a-benn digwener. Keloù a vo roet ganin, hag ar Vretoned all a zeuio war-lerc’h. Un deizlevr a vo skrivet ganeomp, gant un tamm fent ennañ, skeudennoù…\nNe c’houlennan ket digant den ebet dont da’m heul met mont a rin-me kuit, kousto pe gousto. Kemeret eo va diviz ganin. Evidon-me eo an hini mat. Sebezet-mik on gant Ukrainiz ha souezhet on gant o zrec’hadennoù ivez. Plijout a ra din o zro-spered. Forzh penaos, biskoazh n’on bet plijet gant an dud a bleg o fennoù. Meritañ a ra Ukrainiz ez afen da reiñ an dorn dezho. Ma vije bet Roumania em bije graet heñvel. Ar genaoueg all en deus c’hoant da adsevel un impalaeriezh. Goude-se e vo tro Jeorjia, hag all. C’hoant en deus da ledañ an distabilded dre ar bed, ha me am eus c’hoant da zegas va lod a-enep d’e dresoù foll.\n*atersadenn Ronan Calvarin zo bet graet e galleg.\nBreizh, Brezel, Darvoudoù, Etrebroadel, Keleierargad, Arme, Brezel, Brezel yen, Bro Leon, Poutin, Rusia, Ukrain, Ukrainia\nPrevious Previous post: 30 vloaz-zo e oa dibenn prosez meur an Amoco Cadiz\nNext Next post: Iwerzhon : war-zu an adunaniñ ? [1/2]


Falstamallidigezh Apelles (Botticelli) - Wikipedia\nFalstamallidigezh Apelles (Botticelli)\nSandro Botticelli, 1494-1495\nFalstamallidigezh Apelles (La Calunnia di Apelle en italianeg) zo un daolenn graet gant al livour italian Sandro Botticelli war-dro 1494-1495, hag a voe awenet gant Apelles, livour hellazat meur ar IVvet kantvet kent JK. Emañ an oberenn war ziskouez e Mirdi an Ofisoù e Firenze.\nSavet eo bet an oberenn evit Antonio Segni. Dont a ra danvez al livadur eus un oberenn brudet gant an arzour hellazat Apelles, deskrivet gant Lukian Samosata e Pedervet Levrenn an eizh a ya d'ober an holl oberenn gantañ a zo deuet betek ennomp. Graet e voe e daolenn gant Apelles abalamour ma voe falstamallet gant un enebour anvet Antifilos, dirak ar roue hegredik Ptolemaios Iañ Sôter a rene neuze en Egipt. Lavarout a reas edo Apelles o kemer perzh en un irienn. Goude da Apelles prouiñ e oa digablus e savas an daolenn-se gant ar gonnar hag an droug ouzh e enebour.\nBotticelli hag Apelles[kemmañ | kemmañ ar vammenn]\nDedennet e oa Botticelli gant al livour hellazat, hag an taolennoù savet gantañ hag a zo aet da goll, an holl anezho. Ur skouer a gement-se eo ar Gwener o tiflukañ eus an dour, danvez meret gant kalzik a livourien e marevezh an Azginivelezh . Adkavout a reomp Gwener amañ en tu kleiz pellañ d'an daolenn, o c'houlenn barn an neñv gant he biz er vann.\nMorc'hed zo ur vaouez kozh, o sellout eeun ouzh Gwirionez en he noazh. Diazezet eo ar wirionez war skeudenn glasel Afrodite Knidos kenkoulz evel war ar Gwenered livet gantañ.\nFalstamallidigezh Apelles, 1495, Web Gallery of Art\nAdtapet diwar « https://br.wikipedia.org/w/index.php?title=Falstamallidigezh_Apelles_(Botticelli)&oldid=1822266 »


Euredoù Susa - Wikipedia\nEuredoù Alesant Veur hag e ofiserien e Susa, hervez un engravadur eus an XIXvet kantved.\nEuredoù Stateira II da Alesant Veur, roue Makedonia ha hini he c'hoar, Drypteis, da Hephaestion e Susa e 324 kent JK, hervez un engravadur eus an XIXvet kantved.\nEuredoù Susa zo euredoù a voe aozet gant Alesant Makedonia e 324 kent JK ha lidet war an ton bras e Susa, e Pers, e-pad pemp devezh.\nFellout a rae moarvat da Alesant unaniñ pobloù Makedonia ha Pers pa gemeras gwreg e-touez ar Persezed, ha pa lakaas e ofiserien d'ober eveltañ gant maouezed pers all. Dimezet e oa Alesant da Roxana dija, met aotre a oa da gaout meur a wreg hervez gizioù Makedonia ha Pers. Dimeziñ a reas da Stateira (a vez lavaret Barsine anezhi, met n'eo ket ar Barsine a oa gwreg da Memnon), merc'h henañ ar roue Darius, hag ivez, gouez da Aristobulus Kassandreia, d'ur vaouez all ouzhpenn, Parysatis, merc'h yaouankañ ar roue kent, Artaxerxes III Pers.\nDa Hephaestion e roas Drypetis, merc'h ivez d'ar roue Darius, ha c'hoar d'e bried nevez, rak fellout a rae dezhañ kaout bugale Hephaestion da nized.\nDa Seleucus e roas merc'h Spitamenes, a oa eus Baktria (evel e wreg kentañ Roxana), ha d'e gompagnuned all, merc'hed uhelidi all, Meded pe Bersed, moarvat.\nPevar-ugent a oa anezho en holl.\nLidet e voe an euredoù en doare pers. Kadorioù a oa lakaet evit ar wazed nevez hervez o renk. Goude ar banneoù a enor e teuas ar plac'hed nevez da azezañ e-kichen o gwazed a gemeras o dorn da bokat dezhe.\nAr roue Alesant a voe dimezet da gentañ, rak pep eured a voe graet en hevelep doare, ha diskouez a reas evel-se bezañ tost d'e gompagnuned ofiserien. Goude ez eas ar wazed gant pep a wreg d'ar gêr. Da bep hini e voe roet douaroù gant Alesant. Urzh a roas ar roue ma vije dastumet anvioù gwazed Makedonia a oa dimezet da verc'hed Pers ha kavet e voe e oa un 10 000 anezhe. D'an holl re-se e roas profoù.\nDre zimeziñ merc'hed Darius hag Artaxerxes en em lakae Alesant da Bers evelte, hag e kreñvae e harpoù. Gallout a rae lavarout e oa mab ha hêr reizh d'an daou roue pers. Ouzhpenn-se en doa c'hoant da enoriñ Hephaestion ha d'ober ur breur-kaer anezhañ.\nAdtapet diwar « https://br.wikipedia.org/w/index.php?title=Euredoù_Susa&oldid=1848748 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/446 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/446\nlavarit d’an hini a zo paour : Choum aze, te, en da za, pe azez aman e-traon scabel va zreid ; (4) ha na rit-hu ket a zifferans enoo’h hoc’h-unan, ha n’och-hu ket deuet da veza barnerien hag ho deuz sonjezonou fall ? (5) Selaouit, va breudeur muia-karet ; ha n’hen deuz ket Doue choazet ar beorien euz ar bed-man da veza pinvidic er feiz hag heritourien euz ar rouantelez hen deuz prometet d’ar re a gar anezhan ? (6) C’houi, er c’hontrol, a ra disprij var ar paour. Ha n’e ket ar re binvidic eo a wask ac’hanoc’h hag ho trein dirag an tribunaliou ? (7) Ha n’e ket int eo a wall-gomz an hano kaer a zo bet galvet varnoc’h ? (8) Ma c’haccomplissit al lezen royal, hervez ar Scritur : Karoud a ri da nessa evel-d’oud da-unan, e rit mad ; (9) mes mar sellit ouz apparans an dud, e rit eur pec’hed, o veza ma tiskouez, sclear al lezen e torrit ar gourc’hemen. (10) Rag piou-benag hen devezo miret al lezen pen-da-ben, mar deu da bec’hi var eur poent hep-ken, a zeu da veza coupabl euz an holl. (11) Rag an hini hen deuz lavaret : Na ri ket a avoultriach, hen deuz lavaret ive : Na lazi ket. Hogen, mar na rez ket a avoultriach, mes mar deuez da laza, ec’h euz torret al lezen. (12) Komzit eta, hag en em gomportit evel tud hag a vezo barnet dre lezen al liberte. (13) Rag ar varn a vezo didruez var an hini n’hen devezo ket bet a druez ; mes an drugarez n’he deuz aoun e-bed rag ar varn.\n(14) Va breudeur, petra a dalvezo da eun den lavaret hen deuz ar feiz, mar n’hen deuz ket an oberou ? Daoust hag ar-feiz-ze a hell hen sauvetaad ? (15) Ha mar ema eur breur pe eur c’hoar en noaz, ha mar mank dezhe ar boued pemdeziec, (16) ha mar deu unan-benag ac’hanoc’h da lavaret dezhe : It en peoc’h, tommit ha debrit ho kwalc’h, ha mar na roit ket dezhe an traou a zo red evit ar c’horf, da betra e servich kement-se ? (17) Evel-se ive e c’hoarvez evit ar feiz, mar n’he deuz ket an oberou, ez eo maro enhi he-unan. (18) Mes unan-benag a lavaro : Te ec’h euz ar feiz, ha me em euz an oberou. Diskouez d’in da feiz dre da oberou, ha me a ziskouezo d’id va feiz dre va oberou. (19) Te a gred ez euz eun Doue hep-ken, mad a rez ; an drouk-sperejou hen cred ive, hag e krenont. (20) Mes, O den ven ! ha te a fell d’id gouzout penaos ar feiz heb an oberou a zo maro ? (21) Ha na oe ket Abraham, hon tad, justifiet\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/446&oldid=125578 »


Libertarian Party (SUA) - Wikipedia\nLibertarian Party (SUA)\nStrollad frankizour stadunanat\nAl Libertarian Party (berraet en LP) zo ur strollad politikel stadunanat a zifenn ar gwirioù keodedourel, a-enep an hanterouriezh, evit ur gapitalouriezh dieub, hag evit ma vefe diskennet ar muiañ ar gwellañ ment hag obererezhioù ar gouarnamant kevredadel.\nLogo al Libertarian Party\nRestr:Don't Tread On Anyone (Libertarian).png\n"Arabat eo kerzhet war den pe zen", skritell gant al Libertarian Party.\nE 1989, ur giton libertarian evit difenn gwir ar soc'hianañ evit ar maouezed. Lod eus ar strollad zo evit ma vefe ur choaz hep tuadur gouarnamantel, lod all zo a-enep ar sioc'hanañ met a embann n'eo ket afer ar gouarnamant met hini pep hinienn.\nSavet e oa bet ar strollad e miz Eost 1971 e-kerzh emvodoù politikel David F. Nolan e Westminster, Colorado, ha krouet ent-ofisiel d'an 11 a viz Kerzu 1971 e Colorado Springs, Colorado.\nKrouidigezh ar strollad zo bet awenet gant kudennoù melestradurezh Nixon, Brezel Viet Nam, an enluadeg hag an enebiezh ouzh ar moneiz fiziek.\nAr strollad a zifenn ur frankizouriezh klasel a-fed ekonomiezh ha buhezegezh, enebet ouzh ar frankizouriezh hag an araokadurezh difennet gant ar Strollad Demokratel. Enebet eo ouzh ar Strollad Republikan a wel evel mirour betek-re.\nGary Johnson, bet war ar renk evit ar strollad e 2012 hag e 2016, en doa embannet e oa ar Strollad Libertarian unan muioc'h a-fet sevenadur evit n'eo ar Strollad Demokratel met kalz mirouroc'h a-fed tailhoù evit n'eo ar Strollad Republikan.\nAdtapet diwar « https://br.wikipedia.org/w/index.php?title=Libertarian_Party_(SUA)&oldid=1904705 »\nDernière modification le 10 Mez 2021, à 19:13\nKemmoù diwezhañ degaset d'ar bajenn-mañ d'an 10 Mez 2021, da 19:13.


(Adkaset eus Bro-Japan)\n"Ren E Veurdez an Impalaer"\n- Impalaer Naruhito (徳仁)\n- Kentañ ministr Fumio Kishida (岸田 文雄)\n- Hollad 377 975 km² (62vet)\n- niveradeg 2021 125 360 000\n- Stankter 334/km²\nAn trede brasañ galloud ekonomikel eus ar bed eo Japan hervez ar PDG. Ar pevare ezporzhier brasañ eo ivez hag ar c'hwec'hvet emporzhier brasañ. Ur vro diorroet eo, dezhi ul live buhez uhel, hag an esperañs bevañ hirañ en deus er bed hervez jedadennoù Aozadur ar Broadoù Unanet. Mes arabat eo d'an daolenn vrav-se kuzhat ar c'hudennoù bras a c'hourdrouz dazont ar vro : gouzañv a ra Japan diwar ur feur genel e-mesk ar re izelañ er bed, kalz re izel da erlerc'hiañ ar rummadoù a ya da anaon : e 2017, e oa negativel feur kresk ar boblañ e Japan gant -0.21%, hag istimet e oa ar feur strujusted da 1,41 bugel dre vaouez Emañ poblañs ar vro o tigreskiñ..\nJapan eo ar vro er bed ma pouez ar muiañ an dle foran ivez ; pa dizhe 223,80 % eus ar PDG e 2017.\n• Pennad pennañ : Istor Japan\nHervez ar vojenn e voe diazezet Japan er VIIvet kantved kent J.-K gant an impalaer Jimmu. Degaset e oa bet reizhiad ar skritur sinaek hag ar voudaegezh e-tro ar Vvet kantved hag ar VIvet kantved, loc'het gante ur prantad pouezus ha hir dindan levezon sevenadur Sina er vro. Komanderien arouezel e voe an impalaerien, na bout ma oa peurliesañ gwir c'halloud ar vro gant noblañs galloudek al Lez, rejanted anezhe, pe shōgun-ed anezhe.\nPrefedelezhioù[kemmañ | kemmañ ar vammenn]\n(en) National Parks of Japan\nAdtapet diwar « https://br.wikipedia.org/w/index.php?title=Japan&oldid=1994532 »\nKemmoù diwezhañ degaset d'ar bajenn-mañ d'an 20 Mae 2022, da 18:43.


Pajenn:Morvan - Kenteliou hag istoriou a skuer vad evit ar Vretoned, 1889.djvu/406 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/406\n— Eo, eul leo ac’hann ez euz eul leac’h hag eno eo ledan ar ster, ha ne deo don nemet er c’hreiz ; ar re avad ne ouzont ket neun mad a zo danjerus dezho treuzi ar ster eno zoken, rag an dour zo tis varnezhan.\n— Hag e peleac’h, ha penauz e cavin-me an treiz-ze ?\n— N’oc’h eus nemet heuilla ar ster ken na velot diou vezen vraz a onn a zo tostik d’an dour, ha n’eus ket ouspen dek troatad etrezho ho diou.\nDirag an diou vezen-ze eo deoc’h treuzi.\nHo trugarecat, va den mad. Ha breur Ian adarre en hent. Pa en doa baleet var dro eun heur, e velaz an diou vezen onn a ioa lavaret dezhan.\nHogen e kichen ar guez e velaz eun dra ha ne blije nemeur dezhan. Eur picol den a ioa eno, harpet he gein ganthan oc’h tronjen unan euz an diou vezen.\nEdo eno o sellet oc’h an dour, hag o spura canol eur fuzil. Eun den treud ha seac’h oa, he zillad a billennou en dro dezhan, eur pennad bleo henvel oc’h eur voden vrug, hag eur varo henvel oc’h baro eur bouc’h. Ne c’helle beza nemet eur forban, ha breur Ian en divije caret pellaat diouthan eleac’h tostaat. Hogen re zivezad edo. Ar forban en doa clevet trouz he voutou, pe he dreid, rak n’oa gant ar manac’h nemet soliou. Sevel a reaz evel eun tenn en he za, dont a reaz da gaout breur Ian, hag e crogaz en he gollierou en eur lavaret :\n— A beleac’h e teuez-te, manac’hik ?\n— Eus va c’houent a zo eur pennad ac’hann.\n— Ha da beleac’h e zez ?\n— D’ar gouent tosta eus va urz a zo aze en tu all.\n— En em gavet mad out, brema e raimp hent hon daou evel daou vignon, ha neuze ne greden ket mont en tu all, ha te am zicouro.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/406&oldid=162598 »\nKemmoù diwezhañ degaset d'ar bajenn-mañ d'an 21 Mae 2020, da 09:22.


Pajenn:Morvan - Buez ar Zent, 1894.djvu/859 - Wikimammenn\nPajenn:Morvan - Buez ar Zent, 1894.djvu/859\nmik devosion ne vankont morse da dostaat ouz ann daol zantel enn deiz-se. Ar Mabik Jezuz a deu er bed-ma he zaouarn leun a c’hrasou ; mar oc’h euz c’hoant eta da gaout ho lod euz ar grasou-ze, hastit affo netaat ho koustians dre eur gonfesion vad, hag it goudeze d’he reseo dre ar gommunion : ebarz er gommunion, dreist holl, e skuillo he c’hrasou varnhoc’h gant largentez.\nAr Zant a boaniaz, da genta, da rei d’ezho da goumpren peger zot oant oc’h adori idolou great gant koat pe gant mean, gant aour pe gant arc’hant. Goudeze e tiskoueze d’ezho sklear n’ez euz ha ne c’helle beza nemed eunn Doue hebken, ha p’en deveze lakeat ar virionez-ma da bara splamm dirak daoulagad ho spered, e komze d’ezho erfin euz a vister ann Dreinded, euz a vister ann Inkarnasion hag euz a vister ar Redempsion. Evelse e lakeaz a nebeut a nebeut hiniennou anezho da zilezel servich ho doueou faoz.\nGoulskoude ann darn vuia a jome ato aheurtet, hag ar re-ma a deuaz da veza kounnaret oc’h Gasian. Hen diskuill a rejont d’ar varnerien, hag ober a rejont d’ezhan goasa a c’helljont enn eur c’hourdrouz lamet he vuez diganthan. Neuze ar Zant a ieaz da guzat eur pennad da c’hortoz ma vije tremenet ar barr-arne a ioa savet azioc’h\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/859&oldid=138110 »


Moskeenn an Imam, war ar blasenn Naqsh-e Jahan pe plasenn an Imam, en Isfahan\nIsfahan pe Esfahan (اصفهان e perseg) zo ur gêr vras e-kreiz Iran. Hi eo an trede kêr vrasañ er vro, gant 2,52 milion a annezidi (2006). Pennlec’h proviñs Isfahan eo. Emañ war-hed 340 km er c’hreisteiz da gêr-benn ar vro, Tehran.\nGwechall e oa Isfahan ur gêr a bouez war Hent ar Seiz, hent ar varc’hadourien a rae kenwerzh etre Sina hag ar Mor Kreizdouar. Aloubet e voe gant an Arabed e 643. En XIvet kantved e oa ar mezeg ha prederour Avicenna o vevañ enni. Aloubet e voe Isfahan gant Timur Leng e 1387, ha lazhet e voe war-dro 70 000 eus an annezidi dre ma oan bet o sevel en e enep. E dibenn ar XVIvet kantved e teuas da vezañ kêr-benn Persia. Goude-se, dindan ren Abbas Iañ, e voe savet kalz eus ar savadurioù brudet a zo e kêr, evel Moskeenn an Imam. Aloubet e voe Isfahan gant Afghaned e 1722 ha kalz a zistruj a voe graet e kêr da neuze.\nAdtapet diwar « https://br.wikipedia.org/w/index.php?title=Isfahan&oldid=1957117 »


c'hoarzhadenn - Wikeriadur\nDiwar c'hoarzh-, pennrann ar verb c'hoarzhin, hag al lostger kevrennek -adenn (diwar -ad hag -enn.\nc'hoarzhadenn /xwarˈzɑːdɛn/ benel (liester : c'hoarzhadennoù)\nUr c'hoarzhadenn euzhus, faeus, kalonek, sec'h, skiltrus, yac'h, yudaz ...\nOber ur c'hoarzhadenn :\n- O ! nann », emezañ, o respont dezhañ e-unan, hag en ur ober ur c'hoarzhadenn yudaz, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 110.)\nHerri a laoskas eur griadenn euzus, hag an itron a reas eur c'hoarzadenn : an hini a gerze etrezeg an daol n'an nevoa penn ebet war e ziouskoa. — (Erwan ar Moal, Pipi Gonto, Kemper, 1925, p. 12.)\nSevel ur c'hoarzhadenn:\n- [...]. Pebezh c'hoarzhadenn a save en hon touez, pa c'helle unan ac'hanomp reiñ dezhi un taol peul war he fenn evit he c'has adarre da ober un dro all d'ar goueled ! — (Lan Inizan, Emgann Kergidu 1, Brest, 1877, eil emb. Al Liamm 1977, p. 149.)\nEur c'hoarzadenn euzus, skiltrus, krenvoc'h evit ar c'hurun hag an aveliou, a respontas d'ean, ken ma savas e vleo a-bik en e benn. — (Erwan ar Moal, Pipi Gonto, Kemper, 1925, p. 70.)\nHi war e gein, ha gant eur c'hoarzadenn skiltrus : « Marc'h en deus diskouarn Morvarc'h ! » — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 41.)\nUr c'hoarzhadenn a-greiz-holl, ur c'hoarzhadenn hir, sec'h ha sklaer, a darzhas er sal vras e-kichen ar gegin. — (Roparz Hemon, Ho kervel a rin en noz ha marvailhoù all, Al Liamm, 1970, p. 21.)\nBep an amzer e tarzhe ur c'hoarzhadenn yac'h eus e c'henoù. — (Goulc'han Kervella, Brezel ar Rigadell, Al Liamm, 1994, p. 40.)\nUr c'hoarzhadenn vihan a reas, ha grozmolat : [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 13.)\n[...], ha kentañ tro dezhañ en e vuhez, da glevout ur c'hoarzhadenn dregernus, yen, kriz. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 63.)\nOber ur c'hoarzhadenn war unan bennak : ober goap outañ en ur c'hoarzhin.\nAn dimezell a reas ur c’hoarzhadenn warnañ, PIPI 109\ngalleg : éclat de rire (fr)\nAdtapet diwar « https://br.wiktionary.org/w/index.php?title=c%27hoarzhadenn&oldid=300669 »\nKemmoù diwezhañ degaset d'ar bajenn-mañ d'an 3 Gou 2020, da 03:40.


La Bretagne : région, villes, géographie, départements bretons\nUr rannvro er c’hornôg pellañ !\nBreizh, beg kornôgel en em led war 300 km, zo enni 5 departamant a-fed istor : Aodoù-an-Arvor, Penn-ar-Bed, Il-ha-Gwilen, Liger-Atlantel, Mor-Bihan. Gant he ment, he foloù kêrel, he foblañs a 4 milion a dud, he fouez a-fed istor hag he lusk emañ e-touez rannvroioù pennañ Europa. Gant he dremmwelioù digor-bras ez eus bet degaset dezhi an anaoudegezh evit degemer an dud.\nUr c’hab, petra a lavaran-me, ul ledenez !\nEr c’hornôg e laka Europa pennoù douar da soubañ er mor-bras. Breizh, beg-douar roc’hellek ouzhpenn 30 000 km2, zo o taeañ ar Meurvor Atlantel. Hec’h 2 700 km a aodoù a ra al liamm etre he zonkadur hag hini ar mor.\nHarzoù a fiñv\nAbaoe un dekred eus 1941, kadarnaet gant un dekred eus 1956, ez eus 4 departamant e Breizh a-fet melestradurezh. Disrannet eo diouzh al Liger-Atlantel zo stag, diouzh ur savboent istorel, ouzh ar 4 departamant eus Rannvro Breizh. E Naoned, e fin ar gont, emañ Kastell Duged Breizh. Ha diouzh tu an natur eo disheñvel an Arvor, al lodenn eus ar vro zo e-kichen ar mor, diouzh an Argoad, lodenn goadek ar vro. Mont a ra an douar hag ar mor, koulskoude, an eil en egile en aberioù. Evit a sell ouzh ar yezhoù, ar brezhoneg a vez graet gantañ e meur a zoare er c’hornôg d’ul linenn Sant-Brieg-Gwened tra ma vez graet gant ar gallaoueg er reter, e Breizh-Uhel.\nPoloù kêrel a-vent gant Mab-den\nWar roudoù Roazhon, ar gêr-benn, Brest, an Oriant, Gwened, Kemper, Montroulez…. zo kêrioù a-vent gant Mab-den, gant glaster tro-dro dezho. 16 kumun diwar 1 268 kumun zo ouzhpenn 15 000 a annezidi enno. Daoust da lañs ar c’hêrioù ez eus muioc’h a dud o chom war ar maez eget ar geidenn vroadel. En ur chapeledad kêriadennoù emañ an dud o chom ha 40 % anezho zo o chom en arvor dreist-holl. Anvioù ar c’hêrioù e c’haller gouzout an orin anezho gant ar rakgerioù Plou, “parrez”, pe Kêr, “kêriadenn”.\nLiesseurted hag unvaniezh\nE Breizh, ur vro a sach kalz daveti, e vez degemeret annezidi nevez ; tud oberiat dudiet gant he lusk evel tud o tistreiñ “d’ar vro”. Hep skoilh e c’hoarvez an degemer. Ar c’hemmesk-se a oar mat diouzh ar vuhez a-stroll. Roudedadoù kêrioù en em aoz, 21 “vro” zo bet krouet e doare ma vo eus un diorren kengret ha poellek. Ar Broioù, liammoù etre ar c’humunioù hag an departamant, a vod enno an obererien zo d’un hevelep tiriad evit kas raktresoù lec’hel war-raok.\nPerak ne chom ket pelloc’h an heol e Breizh\nA-us ar beg kornôgel-se ez a an heol da guzhat un hantereur diwezhatoc’h eget e Pariz. Ouzhpenn-se, dameuc’h ar meurvor a laka ar skedusted da badout. Peadra da ober e vad pelloc’h eus ar gweledvaoù !


Pajenn:Sales - Introduction d’ar Vuez devot.djvu/50 - Wikimammenn\nPajenn:Sales - Introduction d’ar Vuez devot.djvu/50\n3. Pedit. Me ho suppli, o va Doue, da gaout agreabl va desirou ha va vœuou, ha da rei ho penedidion santel d’am ene, evit ma hillin o accomplissa dre ar merit eus a c’hoad ho Map a so bet squillet var ar Groas evidon, &c.\nGrit bremâ ho Poquet spirituel a zevotion\nAN TREDE MEDITATION\nhac an unnecvet chabistr,\nVar ar mad-oberou a Zoue en hon andret.\nAr Preparation da vedita.\nCOnsiderit ar graçou corporel en deveus roet Doue deoc’h ; pebez corf, pebez commodite d’e antreteni, pebez yec’het, pebez consolationou, pebez mignonet, pebez asistançou. Mæs considerit an dra-se gant comparæson ouz cals a re-all pere a so guell eguedoc’h hac a so privet : cousgoude eus ar graçou-se : darn corrompet pe zifæçon a gorf, difform a vemprou, infirm a yec’het ; re-all abandonet d’ar vez, d’an disprigeanç, d’an disenor ; re-all affliget gant collou, gant paouren-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/50&oldid=118689 »\nKemmoù diwezhañ degaset d'ar bajenn-mañ d'an 8 Eos 2018, da 15:02.


Pleg-mor Fonseca - Wikipedia\nHonduras ha Pleg-mor Fonseca er mervent\nIsla del Tigre, e Pleg-mor Fonseca\nPleg-mor Fonseca, Chorotega e yezh rakspagnolek ar vro, zo ur pleg-mor en Honduras, war aod ar Meurvor Habask, etre El Salvador ha Nicaragua.\nMeur a enezenn zo er pleg-mor, Coyolito hag Isla del Tigre en o zouez.\nE 1522 edo ar sturier spagnol Andrés Niño (1475-1525) war lestr ar c'honkistador Gil González Dávila o klask un hent etre ar Meurvor Atlantel hag ar Meurvor Habask. Erru er pleg-mor en anvas Fonseca en enor d'an eskob Juan Rodríguez de Fonseca (1451-1524), kentañ aozer politikerezh trevadennel spagnol en Indez , da lavaret eo trevadennoù rouantelezh Spagn en Amerika hag en Azia.\nMeanguera, Conchagüita, Zacatillo, Conchagua ha Martín Pérez,a zo da El Salvador*\nZacate Grande, Coyote, Ascensión ha Farallones, zo da Honduras. El Tigre zo bet brete di war he fenn entre El Salvador ha Honduras, met al Lez-varn etrevroadel he deus roet peurvestroniezh warni da Honduras.\nDa Nicaragua eo Farallones de Cosigüina, stag ouzh kumun El Viejo, en departamant Chinandega.\nAdtapet diwar « https://br.wikipedia.org/w/index.php?title=Pleg-mor_Fonseca&oldid=1995263 »\nKemmoù diwezhañ degaset d'ar bajenn-mañ d'an 25 Mae 2022, da 16:15.


Dol ur c’hreñv-lec’h droukc’hoantaet | Becedia\nDol, sez un arc’heskopti etre an ixvet hag an xiivet kantved, a zo ivez un dalc’h strategel eus ar c’hentañ. Etre 962 ha 970 pe war-dro ez eo unan eus e breladed, Wicohen, mestr war Vreizh.\nGoude-se, er bloaz 1014, ez eo Olaf, danvez roue Norvegia, a lak e grabanoù war Zol, moarvat a-gevret gant Richarzh II Normandi a c’helle evel-se lakaat dalc’h war Menez-Mikael ar Mor.\nDaoust ma oa bet kreñvaet Dol c’hoazh en doa Riwallon lakaet sevel un tour. Moarvat an hini a weler skeudennaouet war ballenn-moger Bayeux. Lakaet en deus Konan II seziz war ar gêr e 1064 a-raok tec’hout pa dostaas Gwilherm dug Normandi.\nDroukc’hoantaet Dol gant Gwilherm adarre e 1076. Tennañ a ra gounit ma vefe bet skarzhet e gamalad Juhel, arc’heskob ar gêr, aet neuze da gaout repu e Menez-Mikael, e lak Gwilerm seziz war Zol. Trouz bras a sav tro-dro d’an afer neuze pa tegemer kont Roazhon skoazell digant roue bro-C’hall, dug Akitania ha marc’heien Anjev. O welet kement a c’halloudoù strollet en e enep e kav gwelloc’h en em dennañ buan, en ur leuskel e vekanikoù-arsav war e lerc’h. Plantet e vo an tan enno.\nEr bloaz 1162 en em gavo Dol hag he zour e-kreiz dalc’hoù a-bouez ur wech adarre. Herri II a vro-Saoz eo a dap krog er c’hreñvlec’h. Hag ur wech adarre e vo lakaet krog warni war-lerc’h tri devezh seziz gant soudarded an hevelep roue Herri II.


Ur vindrailherez M249\nAn M249 light machine gun (LMG, mindrailherez lijer), eus e anv ofisiel M249 Squad Automatic Weapon (SAW) graet ivez Light Machine Gun, 5.56 mm, M249 anezhi, zo stumm stadunanat ar vindrailherez belgiat FN Minimi, savet gant an embregerezh FN Herstal (FN).\nAn M249 a zo savet gant skourr stadunanat an FN anvet FN Manufacturing LLC lec'hiet e South Carolina. Implijet eo un niver bras a vindrailherezioù-se gant nerzhioù lu Stadoù-Unanet Amerika, an United States Armed Forces. Ar vindrailherez a zo bet lakaet e servij e 1984, goude ma voe lakaet war-raok evel an arm efedusañ e-touez ar re lakaet war ar renk evit bezañ armoù emgefreek an unvezioù bihan ouzh stourm. An M249 a ro an tu da unvezioù bihan niver an troadegiezh da gaout ur vindrailherez gant un niver a dennoù uhel, o tennañ resis hag hezoug evit bezañ fiñvet buan hervez penaos e tro an emgann.\nAn M249 a implij gazoù evit bannañ ar bolodoù. Aes eo cheñch ar c'hanol pa vez ezhomm gant an tenner. Un trebez gant daou troad a zo stag ouzh beg ar vindrailherez, tu zo lakaat an trebez tri troad M192 LGM ma vez c'hoant.\nGellout a reer lakat bolodoù doare gouriz-bolodoù pe gant kargerioù STANAG, evel ar re implijet war an M16 hag M4. Dre-se e c'hell tenner ar SAW implij kargerioù ar soudarded troadegiezh tro-dro dezhañ ma vez un arvar bras hag ez eo eñ hep bolodoù.\nUr soudard stadunanat o tennañ evel tan-harp gant un M249\nSoudardez stadunanat eus an US Air Force gant ar vindrailherez M249\nGourdonadenn tennañ gant an 249\nSoudarded Nerzhioù Emzifenn Japan (Jieitai) o teskiñ implij ar vindrailherez M249\nAdtapet diwar « https://br.wikipedia.org/w/index.php?title=M249_light_machine_gun&oldid=1797239 »\nArmoù an USMC\nKemmoù diwezhañ degaset d'ar bajenn-mañ d'an 10 Mez 2018, da 09:26.


Ar c’henta Miz Mari/Maro ar Verc’hez - Wikimammenn\nAr c’henta Miz Mari/Maro ar Verc’hez\nF. Hallégouët, 1868 (p. 207-215)\n◄ Mari pa velas ar maro tost Maro ar Verc’hez Mari lakeed er bez ►\nAR PEMPET DERVEZ VAR-N-UGENT\nMaro ar Verc’hez\nAr Verc’hez a varvas e Jerusalem, e ti sant Iann, da dri bloaz a tri-ugent. (Darn evelato a laca e tremenas an oad-se.) Mervel eb an disterra anken, ac eb aoun na poan ebed. Var a verc sant Iann Damasceen, un nebeudic abars ma tremenas, e lavaras da Jesus : O va Mab, me laca va ene etre ho taouarn ; cassit ganeoc’h brema an ene-ma, oc’h euz cared kement, ac oc’h euz mired pur ha neat diouz peb pec’hed... Va zennit d’oc’h eûl, ma vezin eleac’h ma emaouc’h, c’hui ar frouez benniged eus va c’hreiz. Jesus a respountas : Deuit, va Mam benniged, d’am zi, da eana eus ho poan ; deuit ; caer ôc’h dreist an oll verc’hed ; rac ne d-euz ennoc’h netra na ve pur ha neat. — Ra vezo great ervez ho lavar, eme ar Verc’hez ; ac e roas e ene caer ac euruz etre daouarn Jesus-Christ. E c’horf a choumas e doare pa ne vize nemet cousked, eleac’h beza maro. Juvenal, escob Jerusalem, a verc e oe gveled, pa varvas ar Verc’hez, eleiz a Elez var e zro, ac e oe cleved ur c’han melodiuz ganto. Sant Andre Crêt a lavar ive e teuas eleiz a Elez, da zigemeret Mari da vont d’an Ee.\nC’hoas var ar maro\nLacaït ho spered da zonjal pegen caer e oe dirag Doue maro ar Verc’hez. Poan ebed ne zantas evit tremen ; nerz e c’harantez Doue, eb clenved ebed, eo a gassas anezi eus ar vuez-ma. Netra ne ree dezi beza trist ; distag avoalc’h oa e c’halon diouz an oll grouadurien ; ac e-harz ar groaz, var menez Calvar, e doa santed e-unan, ha divoasked oll boaniou ar maro. Aoun ebed o vervel, rac dibec’h-caer oa e buez, sur oa da vont d’ar Baradoz. Caera maro ! Ha setu eno ive maro ar Zent, var-n-ed un dra bennac. Evel Mari, o d-euz joa o velet o tostaat an eur da vont da velet Jesus : o c’halon a vez distag ive diouz an douar, ha leun a fizians ; ac e caront kemeret o lans varzu an Ee, evit beza eno gant Jesus. Va Doue, m’am bê maro ar Zent !\nSonjit pegen disevel eo maro ar pec’heur diouz maro ar Verc’hez, ha diouz maro ar Zent. Eus ar joaiou tremened, ne van mui ganto nemet ar c’heuz ac ar remorz. Peb tra a velont o vont diganto ; kerent ha mignonet, danvez ac enoriou, dizale ne vezo mui anezo. Ar barner ac e justis, ar Baradoz serred a ziouto, an Ifern digor dindanno : pebez encrez, pebez disesper ! Guir a lavar ar Profed : Maro ar pec’heur a zo scrijuz.\nSonjit ervad, e rankit, unan a zaou, mervel evel ar Zent pe evel ar bec’heurien. Peini eo ar guella ganeoc’h. Mar d-eo mervel evel ar Zent eo a zivizit, bevit e gras Doue : rac, eme sant Augustin, ar maro fall a deu da eûl ar vuez fall, ha var lerc’h ur vuez vad e teu ur maro mad. Mar c’hoantaït gouzout penaoz eo beva mad ha mervel mad, setu ama : Pedit bemdez ar Verc’hez, patronez ar maro mad, carit Doue eveldi, ha dalc’hit mad da zeveriou e Breuriez. O va Rouanez, ne c’houlennan ket mervel eb poan ebed, eveldoc’h : re a bec’hejou em euz ! Va c’horf en d-euz pec’hed, just eo en defe poan, ac e varvfe er boan. Setu ama a-vad petra em euz da c’houlenn diganeoc’h : Grit m’am bezo digant Jesus, ho Mab, ar c’hras da veva brema en e garantez, ac goude-ze da vervel ive en e garantez, eb re a anken ac a encrez, ac eb difizians.\nAmezeg Eulalii, an ini a veze o velet anezi, e bried ac en, a glevas, an noz araog ma varvas Eulalii, evel ur vouez o lavaret deza enna e-unan, mont da velet penaoz e varv ur verc’h devod d’ar Verc’hez. Ac en da velet ar glanvourez benniged. Eulalii e doe ur fallaen ac e mam en em lacaas da lavaret pedennou ar maro. — Na gemerit ket ar boan, va mam, emezi, unan a zo o lenn anezo d’in. — Mam Eulalii, eme ennez, an amezeg-se, voall-dizantel bete neuze, ac en deuz counted e-unan an traou-ma, mam Eulalii, emeza, a reas ur zell ouzin, ha mont var e daoulin, ha me ive d’an daoulin, va daoulagad o para var Eulalii, e doare pa velsen ur sclerder eus ar Baradoz o skillenna var e zall. Betec neuze n’oan ket bet nemeur a veis var va daoulin. Ur pennadic goude, e velis Eulalii o-h ober sin ar groaz, e clevson un huanadic, ac e choumas eb finval, eb tenna e alan, e daoulagad digor. Sonjal a reen oa tremened. E mam a dostaas e dorn ouz e bizach, evel da zerra e daoulagad d’e merc’h. — Nan ! eme Eulalii, arabat eo c’hoas, ac’han da zeiz ar Verc’hez ; varc’hoas, da beder eur. — Ac an tronoz, da zadorn, e tro peder eur dious ar mintin, e tremenas. Marteze, eme amezeg Eulalii, an ini en deuz roet da anaout ar maro santel-ma ; — marteze, emeza, e sonjit ez is-me rag-éun da esamina va c’houstians, evit ober ur govesion jeneral. Allaz ! nan ! Va c’halon a zanten tenered, va spered ne oa ket eaz, nec’h em boa ; mes ne oan ket c’hoas perdroed var an tu mad. Caer e caven doare ar verc’h iaouanc-se, avi o velet e nerz, e vertuz, e erder varzu an Ee, an tis a oa en e c’halon da vont etreac Doue, betec enna ; mes, em spered e clasken digarezi evit stourm ouz ar virionez lakeed sclear dirazon, evit enebi ouz va Doue. Doue, meuled ra vezo, en doe truez ouzin, ha ne ziscrogas mui ac’hanon. (Da echui varc’hoas.)\nAdtapet diwar « https://br.wikisource.org/w/index.php?title=Ar_c’henta_Miz_Mari/Maro_ar_Verc’hez&oldid=54774 »\nKemmoù diwezhañ degaset d'ar bajenn-mañ d'an 13 Eos 2013, da 13:32.


Kloarek Koat ar Rannou ha Penn-herez Kerzanton - Wikimammenn\nKloarek Koat ar Rannou ha Penn-herez Kerzanton\nKloarec Koat ar Rannou ha Penn-herez Kerzanton\nWar dro 1870 (p. 1-7)\nAnn hini a garan ►\nKLOAREC KOAT AR RANNOU\nWar don : Kurunen aour ha perlez ann Itron Varia Rumengol\nKarantez ha glac’har !!!\nTud iaouank a Vreiz-Izel, didostait da glevet\nAr recit eus va daëlou ha va foaniou kalet :\nMe so eur c’hloareg iaouank a eskopti Kemper\nAm boa choazet eur vestrez enn eskopti Treguer.\nE c’harz ar mor oun ganet, e bro Sant Gwenole,\nHa biskoas nemet glac’har n’em euz bet em bue :\nGlac’har ha guir garantez, setu va flaneden,\nPlaneden rust ha kalet da heulia penn-da-benn.\nPa oan em bugaleach, va mamm baour aliez\nA lavare din : « Va mab, kar ha ped ar Werc’hez,\n» Ped anez-hi, va mabik, ped Gwerc’hez Remengol,\n» Mar he fédez a galon, biken ne di da goll. »\nPatronez va mamm dener, Gwerc’hez vad Remengol,\nPet gweach oc’h euz-hu miret na dounn me eat da goll !\nHo pedet am euz bepred… breman arok mervel,\nE kaninn ho meuleudi d’am breudeur Breiz-Izel.\nPa gimiadis dioc’h va zud, pa ziz pell euz ar ger,\nEvit mont war ar studi e skolach Landreguer,\nN’em boa nemet pemzek vloa, me a wele dourek,\nRag evidon ne voa ken, allaz, a eurusted !!…\nO tostaat oc’h Landreguer, e kaviz ur plac’hik,\nKoant vel eun elik Doue, he hano oa Metik,\nD’ar gouent e zea ive, evel d’on d’ar studi,\nHe c’halonik oa mantret kement ha va hini.\n» Salud deoc’h, plac’hig iaouank, a lavariz dez-hi,\n» Evel d’oun oc’h ankeniet o kuitat tud ho ti ;\n» Ho tornik flour em dornik lakit gant karantez,\n» Hag e vezimp eurussoc’h o wela assamblez. »\nAr plac’hik a lavaraz : « O kloarek Gwenole,\n» Pedomp Doue alies ann eil ’vit eguile ;\n» Er joa koulz hag en anken, dalc’hit sonj a Vetik,\n» Euz a vreman da viken e vo ho mestrezik. »\n» O Metik, va c’harante, rozen gaër Breiz-Izel !\n» War ho mignon Gwenole tolit breman eur zell,\n» Eur zell digant ho lagad a raï va eurustet\n» Keit a ma lezo Doue ac’hanon war ar bed. »\nErru e kear Landreguer, erru e penn hon hent,\nMe oe kasset d’ar skolach, ha Metik d’ar gouent ;\nAnn disparti oe kalet, c’huero hag ankeniuz ;\nann eurustet, er bed man siouas ! n’eo ket paduz !…\n’Tre ma chomiz er skolach, skeuden dous Metik kez\nEnn deiz, en noz dirazon a deue alies,\nNeuze e peden Doue ha Sent koz Breiz-Izel\n’Vit ma vije he bue laouen, eurus, santel.\nPa oe echu va studi ez iz da Remengol\nDa bedi c’hoaz evit-hi Gwerc’hez vad Remed-oll :\nSeiz tro a riz d’ann aoter, devez ar padon braz\nHa seiz tro d’ann Iliz sakr war benn va daoulin noaz.\nGoude ann oferen bred, ô pebeuz levenez !…\nEr vered gant he mamm ger, e velis Metik kez :\nLaouen oa evel ann deiz ha koant evel al loar,\nBiskoaz pen-herez ker koant n’euz bet war ann douar.\nLuguerni a re he zall, he diou chod gwen ha ru,\nHe ginou, vel eur rosen, he bleo, he lagad du,\nEur groas aour en he c’herc’hen, he c’hoef dantelezet,\nLavaret ’vije eun eal euz ann en diskennet.\n« O ! pebeus joa evidomp, va c’hloarek Gwenolé,\n» En em gaout e Remengol, deiz pardon Mamm Doue,\n» Mamm ann oll dud ankeniet, Gwenole, ma mignon,\n» Evidout e peb amzer, he fediz a galon.\n» Metik koant, setu aman, setu ar voalen aour\n» A roaz d’in, arog mervel, Annaïk, va mamm baour,\n» Doug anez-hi war da viz, kemer-hi digan-en,\n» Me dou war goalen va mamm d’az karet da viken.\n» Ar groaz aour zo em c’herc’hen a vo did, Gwenole,\n» Eur guchen euz va bleo du a roan did ive ;\n» War ar groaz se e touan ha dirag ar Werc’hez\n» E vi karet gant Metik ’tre ma vo e buez. »\nHa daoulinet en Iliz, hon euz gred hor peden,\nHa roet evit offrans, eur c’houriz koar melen,\nBinniget hor medalen, poket d’ar relegou,\nDa relegou Sent Breiz, karet gant hon tadou.\nGoude hon eus baleet hon daou dre Vreiz-Izel,\nHa guelet kalz ’ilizou, kalz a douriou huel,\nAbbati Landevennek ha mor Douarnenez,\nLec’h ma oe beuzet kear Is hag ar brincez Ahez.\nGwelet hon deus Mene-Hom, hag iliz veur Kemper,\nMene-Bre, iliz Bulat hag hini Landreguer,\nKastel Brest, Sant-Ian-ar-Biz, iliz Salaün ar foll,\nHa kaëra tour zo er bed, tour huel Kastel-Pol.\nGwelet hon euz Ker-Ahez, Kemperle Pont-n’Abat,\nFouenan, bro ar merc’hed koant, Gwengamp hag Huelgoad\nMontroulez ha Lann-Huon, Krozon ha Lez-n-even,\nKallak, bro ar gourinou, Kastel-lin, Rosporden.\nKlevet on euz o krozal ar mor e beg ar Raz,\nBiskoaz den n’hen tremenaz eb santout aon pe c’hlaz,\nBet omp en enez Sizun, en Heussa, Molenez,\nEn enez Vaz, er Iodet, ive er seiz enez.\nEur bloavez omp bet eurus evel daou eal Doue,\nE pep lec’h, pa hor guelet, ann holl a lavare :\n« Setu kloarek ar Rannou, soun evel eun derven,\n« Setu Metik, he vestrez, fresq evel eur rozen. »\nDevez pardon sant Herbot, e kleviz eur c’helou,\nEn euz beuzet va c’halon, en eur mor a zaëlou,\nGant he zad ha gant he mamm d’amm mestrezik Metik,\nEz oa choazet da bried eur pagan pinvidik.\nAr pagan ze oa diot, hep furnez hep skiant,\nNe gare war ann douar nemet ar gwin-ardant,\nMetik paour pa er gwele a grene gant enkrez,\nHogen, he zud oa dallet, allas ! gant ann danvez !…\nMont a riz primm d’he gwelet neuze da Gerzanton,\nDre ma tostaen em c’hreiz, e krene va c’halon,\nWar dachen ar bourg o sôn e oa ar biniou,\nTud ann eured ha Metik beuzet en he daëlou.\nMetik, a dreuz he daëlou, a reaz ouz-in eur sel\nEn eur lavaret : « Kouraj, Kouraj, mignon fidel !\nMonet a ra en ilis, lavarat ’ra d’ar belek :\n« Gwenole eo a garan, hag hen vo va fried !…\nKoueza reaz d’ann douar, raktal ar benn-herez,\nHa douget e oe dioc’h-tu euz ann ilis er mez ;\nDispak he c’hoef, he dillat, ha dispak he bleo ;\nSeblantout a re beza eun elik paour maro.\nMantret holl gant ar glac’har e koueziz dann daoulin,\nEn eur grial : « O Metik, sell a druez ouzin !… »\nPokat a riz d’he dornik, d’he diou chod, d’he c’herc’hen ;\nO Metik ! Metik ! Metik ! Te p’hini a garien !…\nAnn disesper en dro din, evel eur vantel blom,\nA gassaz pell a c’hanon, pell war zu Mene-Hom…\nVa skiant a so kollet, va c’halon a so ien…\nEiz de goude, asezet e kreiz koat ar Rannou,\nWar va diou chod e rede diou feunteun a zaëlou…\nPa glevis e Remengol o sôn ann anter-noz\nE lavaris eskamet : « Va Doue, deoc’h bennoz !…\n« O Gwerc’hez vad Remengol, sellit oc’h va glac’har,\n» Aman oun deut da vervel brema war ho touar,\n» Varc’hoaz pa zavo ann heol arc’hantet en envo\n» Dindan an derven goz ma, me vo kavet maro !…\n« O Metik, va dousik koant, te p’hini a garien,\n» Kenavo ’lavaran did er bed ma da viken !\n» Gant ar maro unanet, ni c’hoaz en eum garo,\n» Kenavo er baradoz, kenavo, kenavo !!!\nAnn de varlec’h, da zao heol, eun durzunel hep par\nA hirvoude en derven he c’hlemou a c’hlac’har ;\nAr c’hloarek a ioa maro, maro gant ann anken,\nEn eur lavaret : « Metik te p’hini a garien !\nAr c’hloarek paour a starde, c’hoaz war he vuzellou,\nKroaz aour ha bleo du Metik, glebiet gant he zaëlou ;\nWar ann derven ’n doa skrivet hano he garante,\nHa diou galon unanet treuzet gant eur c’hleze.\nKasset eo bet ar c’hloarek da vered Remengol,\nHa sebeliet e disheol iliz sakr Remed-oll,\nIliz Patronez he vamm en deuz bet ken karet !…\nTud iaouank a Vreiz-Izel, pedit ’vit-han bepret.\nSetu eta Gwenole en he vele douar !!!…\nEur miz goude oe klevet huanadou glac’har…\nEur plac’hik gwisket e dû, e bered Remengol\nDeut di da bedi Doue ha Gwerc’hez Remed-oll.\nO tremen dre ar vered, velaz war eur men be\nSkrivet neve flamm hano he mignon Gwenole,\nEpad ann noz daoulinet, Metik wele dourek,\nHa d’ar men be e poke, e poke kalonek.\n« O Gwenole, eme-z-i, setu te o repoz\n» E douar sakr Remengol ez out deut d’am gortoz,\n» Mes kent ma tarzo ann de, o va muia karet,\n» Er be man, dre zorn Doue, ni vezo unanet !!!…\nDa zao-heol eur belek koz ’vont, da bedi Doue\nHe c’havaz anter-varo, gourveet war ar men-be,\nRei a raz d’ar plac’hik paour absolven ha pardon,\nMetik a varvaz laouen, raktal, gant rann-galon !…\nEnn eur vogeden ezanz ene gwen Metik kez,\nVel eur goulmik, a nijaz d’ann ên gant ann elez ;\nEuz a varados Doue eur goabren arc’hantet,\nWar tour Iliz Remengol, neuze, zo diskennet.\nBarz, barzet, (barde, poëte). Bep bloaz ive enem gave e Koat ar Rannou hag e Rumengoulou, hirio hanvet Remengol, Barzed ann Arvor. Ar re-ma a oa tud a skiant pere a gane gwersiou, great gant-ho, war ann traou kaer erruet er vro, kana a rent ive meuleudi Teutatès, Doue faoz, p’hini a oa enoret el leac’h e ma brema iliz Remengol. D’ann hini vije hanvet barz e roer eur gurunen dero hag eun delen aour, war p’hini ar Barz a gane he soniou.\nGwenklan, Marzin, Taliezin a oa barzed e Breiz-Izel kent m’a teuaz enn-hi ar feiz kristen. — Brema zo c’hoaz e Breiz kalz Barzet pere laka ho studi hag ho foan evit kenderc’hel en hon touez ar feiz ha iez hor bro. Er penn kenta eus ar Barzed e ma ann Aviel ; Troude, barz ar vugaligou ; Kemar, person ha barz Sant-Laurans ; ar Iann, barz Koat- ann-Noz ; Milin, barz Laouenan Breiz ; Rannou, barz Roc’h-Allaz ; Joubiou, vikel vras a eskopti Gwenet, barz Sant-Gwen-Eal ; ann abad Klec’h, barz Rungolven ; Kaourintin Thomas, barz ann Tour-Tan ; Prosper Proux, barz Kerne ; ann Hegarad, barz Plouek ; I.-P.-M. ar Skour, barz Itron-Varia Remengol ; F.-M. ann Huel, barz Ker-ar-Born ; Olier Souvestr, barz Plouian ; ann abad Poullaouek, kure Landevennek, barz Sant-Gwenole ; Karis, person Plougras, barz Mene-Bre , Guernisson, barz Keravel, ha kalz a re all, pere o deuz gret eunn niver braz a werziou hag a zoniou kaer.\n« Kanit anez ho, Breiziz, rag beza int gwerziou,\n» Gret gant skiant ha kalon ha gant gwel vad komzou.\n» Gred int e brezounek mad, nann, e koz vrezounek,\n» Evel ar re zo kalz re e brezounek-gallek. »\nBarzet ha pelerinet, kanit gwerziou santel,\nKanit gloar ha meuleudi da vamm tud Breiz-Izel,\nHo Mamm hag ho Patrones. Rouanes ar bed oll,\nMamm ann dud paour, ankeniet, Gwerc’hez vad Remengol\nI.-P.-M. AR SKOUR,\nBarz Itron-Varia Remengol.\nPropriété : LESCOUR.\nAdtapet diwar « https://br.wikisource.org/w/index.php?title=Kloarek_Koat_ar_Rannou_ha_Penn-herez_Kerzanton&oldid=84201 »\nKemmoù diwezhañ degaset d'ar bajenn-mañ d'an 26 Gen 2016, da 01:01.


Aviel hervez sant Mark - Pennad 3 - Le Diocèse de Quimper et Léon\nAccueil - Les évangiles en breton - An Aviel hervez Sant Mark - Aviel hervez sant Mark – Pennad 3\nPARE AN DEN A OA DIZEHET E ZORN\n1 Jezuz a yeas adarre en eur zinagog. Bez’ e oa eno eun dén, dezañ eun dorn dizehet.\n2 War evez edo an dud da weled ha rei a rafe ar pare da zeiz ar zabat. Evid kaoud tro vrao d’e damall.\n3 Jezuz a lavaras d’an dén dizeh e zorn :\n— « Sav amañ dirag an oll ».\n4 Neuze e lavaras d’an dud :\n— « Hag aotre a zo d’eun deiz sabat da ober ar mad, pe da ober an droug, da zavetei e vuez da unan bennag pe d’e laza ? »\nSioul e chôment.\n5 Neuze, o taoler warno eur zell a gounnar, doaniet gand ar hriz ma oa o halonou, e lavaras d’an dén :\nHenn astenn a reas hag e zorn a oe pareet.6 Eet er-mêz, eh en em glevas ar Farizianed gand ar re a oa a-du gand Herodez  a-eneb Jezuz, evid klask an tu d’e lakaad d’ar maro.\nJEZUZ WAR RIBL AR MOR\n7 Jezuz en em dennas gand e ziskibien war ribl ar mor. Eun niver braz a dud a oa deuet euz Bro-Halilea, euz Bro-Judea ive 8 hag euz Jeruzalem ; euz Bro-Idumea hag euz an tu all d’ar Jordan, euz war-dro Tir ha Sidon ive e teuas eun niver braz a dud beteg ennañ diwar ar vrud euz kement a ree.\n9 Goulenn a reas digand e ziskibien delher eur vag prést evitañ, rag kement a dud a oa ma venne beza eñket. 10 Ken niveruz e oa an dud e-noa pareet, m’en em daole warnañ evid touch outañ ar re a oa taget gand kleñved pe gleñved. 11 Ar sperejou hudur pa welent anezañ en em daole e-harz e dreid hag a grie :\n12 Med Eñ a roe groñs urz dezo da jom heb e ziskulia.\nAN DAOUZEG ABOSTOL\n13 Pignad a ra neuze war ar menez hag e péd da vond gantañ ar re a felle dezañ. Dond a rejont davetañ. 14 Dibaba ’reas daouzeg da jom gantañ ha da veza kaset da brezeg, 15 gand galloud da argas an droug-sperejou.\n16 Dibaba ’reas eta daouzeg : Pèr, an ano roet gantañ da Zimon. 17 Jakez mab Zebede, ha Yann breur Jakez anvet gantan Boanergez, da lavared eo paotred ar gurun. 18 Andre, Filip, Bartelemi, Maze, Tomaz, Jakez mab Alfe, Simon ar gredeg, 19 ha Judas Iskariot, hennez end-eün an hini her gwerzas.\nJEZUZ HA BELZEBOUL\n20 Jezuz a zeuas d’ar gêr, hag adarre eun engroez tud war e dro, ken ne hellent ket debri eun tamm bara zokén.\n21 Pa glevas e dud kement-se, e teujont evid e gas ganto, rag lavared a reent : « Kollet eo e benn gantañ ».\n22 Ar Skribed, diskennet euz Jeruzalem a lavare ive :\n— « Belzeboul  a zo ennañ. Dre vestr braz an droug-sperejou eo eh argas kuit an droug-sperejou ».\n23 Jezuz o galvas d’e gavoud, hag a lavaras dezo dre barabolenn :\n— « Penaoz e hell Satan argas Satan ? 24 Eur Rouantèlèz hag a zo dizunaniez enni, ne hell ket padoud. 25 Eun ti hag a zo dizunanet outan e-unan, ne hell ket chom en e-zav.\n26 « Neuze mar d-eo eta en em zavet Satan a-eneb dezañ e-unan, ha ma ’z eo dizunanet outañ e-unan, n’eo ket evid padoud ; échu eo gantañ ».\n27 « Ne hell nikun mond tre e ti an dén kreñv ha laerez e vadou, nemed ha liammet e-nefe da genta an dén kreñv-ze. Neuze e hello skrapa e draou.28 E gwirionez, an dud a vo pardonet dezo an oll behejou, hag an oll gomzou dizakr bet lavaret ganto. 29 Med an nep e-no komzet dizakr a-eneb ar Spered-Santel, hennez ne vo biken pardon e-béd evitañ, kabluz a behed eo evid atao » .\n30 Evel-se e komze, ablamour m’o-doa lavaret : « Eur spered hudur a zo ennañ ».\nJEZUZ HAG E GERENT\n31 Neuze e tigouezas e vamm hag e vreudeur . Chomet e oant er-mêz euz an ti hag e lakjont goulenn anezañ. 32 Kalz tud a oa azezet en-dro dezañ pa oe lavaret dezañ :\n— « Setu da vamm, da vreudeur ha da hoarezed a zo er-mêz ouz da glask ».\n33 Hag Eñ da respont dezo :\n— « Piou eo va mamm ha piou va breudeur ? »\n34 Hag o taoler e zellou war an dud azezet en-dro dezañ, e lavaras :\n35— « Setu va mamm ha va breudeur. An neb a ra bolontez Doue, hennez a zo breur din, ha c’hoar, ha mam ».\nPennad 2 Pennad 4


Benede - Wikipedia\nGenad : Atropa\nAr benede (pe pabu-(n)aer), eus e anv skiantel Atropa belladonna, a zo ur blantenn c'heotennek vevek eus kerentiad ar Solanaceaeed. Eus genad an Atropa, da c'houzout dimp, n’eus ken ‘met ar benede a zo bet kavet betek-henn. E-barzh en Europa nemetken e vez kavet.\nUr blantenn vras an hini eo hag a zo 1,50 metr dezhi, bodennet anezhi, hirgelc'hiek ha lemm he delioù, lostigoù delienn dezhi, stumm kloc'higoù war he bleunioù, rousdu. Ar frouezh zo bouloù du lufr a-vent gant hor pabu. Pistrius eo ar blantenn evit an dud, frouezh hag all toud. Bez' ez eus 'barzh a bep seurt alkaloidoù, da skouer an hioskiamin hag ar pezh a vez anvet louzoù benede (pe atropin).\nAdtapet diwar « https://br.wikipedia.org/w/index.php?title=Benede&oldid=1456178 »


Skins - Wikipedia\nKrouer Jamie Brittain\nAktourien pennañ Nicholas Hoult\nBro orin Rouantelezh-Unanet\nSkins a zo ur stirad saoz krouet gant Jamie Brittain ha Bryan Elsley. Skignet e vez abaoe ar 27 a viz Genver 2007 gant ar chadenn E4 e Bro-Saoz. E Bro-C'hall e vez skignet abaoe ar 6 a viz Kerzu 2007 gant Canal+ ha abaoe miz Genver 2009 gant Virgin 17 ha June. Gant ar stirad-mañ ez eus bet gounezet daou BAFTA e 2008 ha 2009. A-hed ar stirad e vez komzet diwar-benn sujedoù ma sav divizoù warno evel an heñvelreizhder, ar c'hudennoù familh, ar c'hudennoù spered, bezañ dougerez, sinac'h, an dud tapet gant an drammmoù, hag ivez ar marv.\n2 An tudennoù\n2.1 Kentañ rummad (sezon 1 ha 2)\n2.2 Eil rummad (sezon 3 ha 4)\n4 Prizioù gounezet\nE Skins e konter istor krennarded ar Roundview Sixth Form College, hag a zo o chom e Bristol. Er strollad krennarded a-orin emañ Tony, ur paotr melezerion; Michelle, e amourous un tamm simpl; Sid, mignon gwellañ Tony, ur paotr droukchañsus eo, karout a ra Michelle; Cassie, ur plac'h yaouank sinac'h; Anwar, ur c'hrennard muzulmat a glask liammañ relijion, drammoù ha reizhelezh. Maxxie, un dañser heñvelreizh; Chris, ur ribouler e karantez gant e gelennerez; Jal, ur soner drouktizhet gant ar ouennelouriezh hag Effy, c'hoar vihan Tony, kroget fall ganti e-keñver an drammoù.Disheñvel int holl met ur poent boutin a zo etrezo memestra : an dizonidigezh, hini ar c'rennarded er XXI kantved. Ar stirad-mañ a ro ivez ur skeudenn deus bed an tud gour, ar re sañset bezañ ar pennadurezh(tud,kelennerien), diskouezh a ra penaos emaint kollet en o c'hudennoù reizhel ha psikologel ha dic'houest da reiñ ur skeudenn vat d'ar c'hrennarded.\nEn eil rummad e vez adkavet Effy hag e vignonez Pandora, a zo bet gwelet dija en eil sezon, ober a reont anaoudegezh gant o mignoned nevez e Lise Roundview : Freddie,Cook,JJ "an tri Mouskederien", tri mignon n'haller ket dispartiañ ; Emily ha Katie, div gevelledez gant letrennioù disheñvel-mik; Naomi, katie a rebech dezhi bezañ heñvelreizh abalmour he defe klasket pokaat ouzh Emily er skolaj ha Thomas, un disvroad congolad.\nKentañ rummad (sezon 1 ha 2)[kemmañ | kemmañ ar vammenn]\nAnthony "Tony" Stonem(Nicholas Hoult)a zo ur playboy yaouank ha melezerion.Meulet eo gant lod vrasañ ar grennarded ha gant e zud a well ennañ ur bugel-skouer. Gant Michelle eo met ne direnk ket anezhañ da bezañ ur merc'hetaer daonet.\nMichelle Richardson (April Pearson) a vez e karantez gant Tony ha dindan e beli un tamm ivez, Tony 'vez ingal oc'h ober goap outi dreist holl e-keñver he vruched rak hervezañ e vefe ganti ur vrinn brasoc'h eget an hini all. Michelle a seblant en em prederiañ kalz war he korfelezh met ur plac'h speredek eo. Mignonez gwellañ Jal eo ha poan he deus da c'houzañv he defe he vamm meur a gwazed an eil war lec'h egile.\nSidney "Sid" Jenkins (Mike Bailey) a zo al looser-skouer met bepred prest da sikour e vignoned. Karout a ra Michelle "dre guzh", implig a raio Tony ar gwander-mañ evit implij Sid meur a wech.\nCassandra "Cassie" Ainsworth (Hannah Murray) a zo ur plac'h yaouank sinac'h,war an hent da vezañ pareet eo ha klask a ra bezañ laouen ha "boutin" dirak ar re all. Cassie a zo mignon gant Michelle ha karout a ra Sid.\nChristopher "Chris" Miles (Joe Dempsie)a zo ribouler bras ar strollad. Atav emañ o klask a bep seurt "traoù droll" ha ket nemet butun. Karout a ra e kelennerez a zo kalz koso'ch egetañ .\nJalander "Jal" Fazer (Larissa Wilson)a zo plac'h sirius ar strollad, poan he deus da fiziañ he c'hudennoù d'he gamaladed.Beviñ a ra gant he daou vreur hag he zad a zo ur kaner ha produer rap a mil vrudet, he vamm a zo aet kuit pa oa bihan ar pezh a lak stennadurioù er familh.\nMax "Maxxie" Oliver (Mitch Hewer) a zo heñvelreizh, dañser eo er maez deus la lise. E vignon gwellañ a zo Anwar, ha kizidig eo war ar pezh a soñj ar re all diwar e fenn.\nAnwar Kharral (Dev Patel)a zo muzulman met ne vir ket dezañ mont da riboulat, kudenn ebet evitañ, en em adpak a ra en ur pediñ bemdez. Ar pezh a sav ur gudenn evitañ eo e vefe e mignon gwellañ, Maxxie, heñvelreizh, rak evit e relijion, bezañ heñvelreizh a zo und ra fall. Neuze klask a ra kuzhat an dra-se d'e familh ha d'e dad dreist holl.\nLucy "Sketch" (Aimee-Ffion Edwards) a zo o chom er randi e-tal hini Maxxie ha kar a ra anezhañ, klask a ra en em "treusfeurmiñ" e paotr evit kaout ur chañs gant Maxxie. He vamm a zo klañv bras ha rank a ra chom en e gwele, Sketch a ra war he zro.\nEil rummad (sezon 3 ha 4)[kemmañ | kemmañ ar vammenn]\nElizabeth "Effy" Stonem (Kaya Scodelario)a zo c'hoar bihan Tony,kemer a ra roll e vreur, da laret eo : an hini melezerion e penn ar strollad. Effy a zo ur plac'h trash ha kevrinus, ober a ra van da vezañ drouk marteze evit kuzhaat he gwanderioù.\nPandora Moon (Lisa Backwell) a zo mignon gwellañ Effy. Pandora a zo simpl ha loarius-tre, en em dudiañ a ra gant ar viskoulenn hag Harry Potter. Gwec'h eo c'hoazh hag he vamm n'he deus ket c'hoant e darempredfe ändora gant paotred.\nJames Cook (Jack O'Connell) a zo ur paotr a foeltr forzh n'en deus poan ebet da vont dreist d'ar reolennoù. Ur paotr pront eo ha tu'zo dezhañ mont pell-tre evit kaout ar pezh en deus c'hoant.\nFrederick "Freddie" McClair (Luke Pasqualino) a zo mignon gwellañ Cook ha JJ. Kollet en deus he vamm pa oa yaouank neuze eo bet rediet da brasaat buanoc'h eget ar re all, an hini kirieg eo e-barzh ar strollad atav aze evit sioulaat Cook. Bammet eo ar wech kentañ e well Effy\nJeremiah Jonah "JJ" Jones (Ollie Barbieri) a zo mignon gwellañ Cook ha Freddie. Lent-tre eo ha kudennoù aotegezh en deus, met speredek-tre eo. Alies e vez desachet gant Cook evit ober taolioù fall.\nNaomi Campbell (Lily Loveless)a zo ur plac'h speredek-tre. bez en deus ar memes anv eget un top-model brudet ( Naomi Campbell )ar pezh a lak ar re all da c'hoarzhiñ diwar he fenn. Kasaet eo gant Katie padal en dije c'hoant Emily tostaat outi, hegaset eo gant farouellerezioù Cook, ar pezh a lak anezhañ da c'hoarzhiñ.\nKatherine "Katie" Fitch (Megan Prescott)a zo gevellez Emily. Katie a zo ur plac'h startijenn ganti ha rok gant ar re all, en em kred a ra a-us ar re all ha dreist-holl a-us d'he c'hoar, Emily, ne seblant ket bezañ tost d'he c'hoar.\nEmily Fitch( Kathryn Prescott) a zo gevellez Katie. Emily a zo ur plac'h lent, diloc'h hag e dalc'h gant Katiea vez atav o implij anezhi. Seblant ara kaout c'hoant da tostaat ouzh Naomi.\nThomas Tomone (Merveille Lukeba)a zo o tont eus bro Congo hag en em staliañ a ra e Bristol. Komz a ra galleg ha ret e vo dezhañ en em kenstagañ gant ar saozon. Thomas a zo ur paotr sioul ha brokus, bammet eo gant ar gevredigezh european.\nSezonioù[kemmañ | kemmañ ar vammenn]\nSezon 1[kemmañ | kemmañ ar vammenn]\nPep pennad a vez kreizennet war un tuden resis deus ar stirad. Er pennad 1, Tony e vez kentoc'h degaset an holl tudennoù ha staliet tem ar stirad. Ar re all : Cassie, Jal, Chris, Sid ha Michelle a zo kreizennet war an tudennoù-mañ. Er pennad 6, Anwar ha Maxxie e vo kreizennet an darempred a zo etrezo. An hini 9, Dibenn, e vo ur sell hollek war bep tudenn. Ar sezon-mañ a zo kentoc'h farsus war-bouez an darvoudoù fin.\nSezon 2[kemmañ | kemmañ ar vammenn]\nAn eil sezon a zo bet skignet eus an 11 a viz c'hwevrer 2008 betek ar 14 a viz ebrel 2008. Evit ar peannad diwezhañ, a verke fin ar rummad kentañ ez eus bet 750 000 pellarverster. En eil sezon e vez adkavet tudennoù 6 miz goude fin ar sezon 1. En un doare hollek, ar sezon-mañ a zo trist, mantrus ha kriz e-keñver an hini gentañ. Donnat a ra ar bennadoù war personnelezh an tudennoù. Er sezon-mañ, bez'zo neubeutoc'h a vignoniezh etre an tudennoù, pep hini a za diouzh e du. An eil sezon a komz diwar-benn traoù kriz ar vuhez : brazezded dic'hoantaet, ar c'hleñvedoù, ar marv...\n1. Tony ha Maxxie\n10. An holl(everyone)\nSezon 3[kemmañ | kemmañ ar vammenn]\nAr sezon 3 a vez merket gant donedigezh ur rummad nevez, skignet eo bet deus an 22 a viz genver 2009 d'ar 26 a viz meurzh 2009 Cheñchet eo bet tout ar c'hasting war bouez Kaya Scodelario, a c'hoari roll Effy ha Lisa Backwell ha c'hoari roll Pandora( a zo bet gwelet e pennad 7 ar sezon 2. E fin an eil sezon e veze gwelet holl tudennoù ar rummad kentañ a vont kuit dre hentoù disheñvel, e skolioù-veur evit an darn vrasañ anezho. Ar sezon 3 a adkemer framm orin ar stirad, da laret eo, ur sezon kentañ da gontañ istor krennarded etre 16 ha 18 bloaz hag ur sezon all evit donaat war personnelezh an tudennoù.\n1. An holl (Everyone)\n9. Emily ha Katie\n10. Dibenn (Finale)\nSezon 4[kemmañ | kemmañ ar vammenn]\nAr sezon 4, a adkemer kasting ar sezon 3, a zo bet skignet deus an 28 a viz genver 2010 betek an 18 a viz meurzh 2010 war E4. Evel evit ar rummad kentañ, er sezon-mañ 'vez donaet personnelezh an tudennoù ha desket 'vez traoù diwar-benn o bugaleaj hag o familh. Ur sezon lec'h ma vez ivez tristoc'h e-keñver an hini diaraog. War kudennoù karantez, an emlazh, ha kleñvedoù spered e vez lakaet ar pouez er sezon-mañ.\n8. An holl (Everybody)\nSezon 5[kemmañ | kemmañ ar vammenn]\nEmbannet ez eo bet gant ar chadenn E4 a vefe deus ur sezon 5 ha neuze deus ur sezon 6 sur a-walc'h. Kemeret e vo ur C'hasting disheñvel deus ar sezonioù 3 ha 4.\nPrizioù gounezet[kemmañ | kemmañ ar vammenn]\nRoyal Television Society Awards 2007: Gwellañ klinkadur evit ar pennad Cassie ( sezon 1)\nBAFTA 2008 : gwellañ roll digeriñ\nFestival de la Rose d'Or 2008 : Gwellañ stirad dramaek\nBAFTA 2009 (Philips Audience Award): gwellañ abadenn ar bloavez 2008\nAdtapet diwar « https://br.wikipedia.org/w/index.php?title=Skins&oldid=1848833 »


Brezhoneg : ur yezh varv ?\nPublié le 16/01/17 11:21 -- mis à jour le 00/00/00 00:00\nSkipailh Chadenn 5 dec'h e Taol Kurun : gant ar vezh ruz !\nUn abadenn fentus eo an dibluskañ pato e Taol Kurun : n'eo na bolitikel, na lennegel, digor d'an holl... Plijus neuze evit media a bep seurt, rannvroel, broadel. Met ar wech-mañ e oa tud displijus, n'o doa ket c'hoant filmañ tud o komz «patois». Diaes e oa bet dezho gant ar vrezhonegerien a oa e penn aozadur an devez «Diwan Breizh Deiz».\nNeuze, heuliit a-dost an abadenn a vo diwar Gemperle, kêr e lec'h e vez komzet ur «patois» (hervezo), pe c'hoazh «ur yezh varv». Peadra da blantañ un tammig reuz e mediaoù Paris, ket ?


Adia (CCUC Adult M/L, Z/L etc) - CH34 Epilogue2 - 11/17 - Roswell Fanatics\nPost by kyliemou » Sun Mar 02, 2008 11:12 pm\nLast edited by kyliemou on Mon Nov 16, 2009 11:43 pm, edited 81 times in total.\nPost by kyliemou » Thu Mar 06, 2008 7:08 pm\nLast edited by kyliemou on Wed Aug 06, 2008 12:04 am, edited 7 times in total.\nPost by kyliemou » Tue Mar 11, 2008 7:13 am\nLast edited by kyliemou on Thu Jul 10, 2008 6:36 pm, edited 4 times in total.\nPost by kyliemou » Fri Mar 14, 2008 8:24 pm\nLast edited by kyliemou on Wed Aug 06, 2008 12:08 am, edited 16 times in total.\nPost by kyliemou » Thu Mar 20, 2008 12:29 am\nLast edited by kyliemou on Thu Jul 10, 2008 6:36 pm, edited 6 times in total.\nPost by kyliemou » Fri Mar 28, 2008 1:43 am\nLast edited by kyliemou on Thu Jul 10, 2008 6:37 pm, edited 6 times in total.\nPost by kyliemou » Thu Apr 03, 2008 8:28 pm\nPost by kyliemou » Wed Apr 09, 2008 11:04 pm\nLast edited by kyliemou on Thu Jul 10, 2008 6:37 pm, edited 2 times in total.\nPost by kyliemou » Wed Apr 16, 2008 11:43 pm\nLast edited by kyliemou on Wed Aug 06, 2008 12:08 am, edited 3 times in total.\nPost by kyliemou » Wed Apr 23, 2008 10:45 pm\nLast edited by kyliemou on Thu Jul 10, 2008 6:38 pm, edited 3 times in total.


Foue  ar ra ar vevoniourien eus ar boudoù a ya d'ober ar riezad Fungi en damani anvet Eukaryota. \nLedan-meurbet eo ar riezad-se, pa gaver enni ar goell, al louedoù, ar mildiou, ar mergl, ar c'horbon, ar penndu hag ar c'hebell-touseg a zebromp. Foue unkelligek zo, lod all zo bras-kenañ. Meur a zoare kelc'hiad bevañ zo dezho, meur a stumm ha meur a endro. Hervez ar skiantourien ez eus etre 2,2 ha 3,8 milmilion a spesadoù er riezad.  Nevez zo ez eo bet adsavet rummadur filogenetek riezad ar foue, a zo rannet bremañ en 1 isriezad, 7 skourrad ha 10 iskourrad ; war-dro 120 000 spesad zo bet deskrivet betek-henn.\nAdtapet diwar « https://br.wikipedia.org/w/index.php?title=Fungi&oldid=1885142 »\nDernière modification le 19 Gwe 2020, à 20:24\nKemmoù diwezhañ degaset d'ar bajenn-mañ d'an 19 Gwe 2020, da 20:24.


Patrimoine Bretagne | Lieux, sites bretons | Week-end, Guide, Voyages\nE Bro-Dreger, a-us aber an Trev, emañ kastell ar Roc'h-Ugu. Daou stumm disheñvel a ziskouez d'an dud : diouzh un tu emañ an tal a-raok, meur a doull-dor pe a doull-prenestr outañ, ha diouzh...\nevit gouzout hiroc’h Dinarzh, Sant-Briag ha Sant-Luner\nPiv n'anavez ket Dinarzh hag he ziez kaer eus mare ar Belle Epoque ? Ken brav ha ken cheuc'h bepred eo chomet ar gêr gouronkañ-se war Aod an Emrodez. Un dudi eo sellet ac'hano ouzh ar...\nevit gouzout hiroc’h Felger\nUr pezh mell tres greunvaen a-us ar gêr... Kerkent hag erruet e Felger e komprener pelec'h emeur. Gronnet eo an tiez o frammoù koad hag ar straedigoù pavezet, ken brav ha gwechall, ouzh troad...\nevit gouzout hiroc’h Abati Verrepoz\nPegen kaer eo istor abati Verrepoz ! Savet e oa bet en 12vet kantved, ha goude bezañ graet berzh e-pad ur reuziad e kouezhas tamm-ha-tamm en he foull . Adkempennet eo bet gant ur strollad tud...\nevit gouzout hiroc’h Douarnenez (bae ha porzhioù)\nPevar a borzhioù, evelkent, zo e Douarnenez, ur gêr vrav troet war-zu ar mor. Deuit da dañva aergelc'h dibar he c'haeoù a gaver warno, hiziv an deiz, tiez-krampouezh hag ostalerioù da zegas buhez...\nevit gouzout hiroc’h Kemper\nBrasat plijadur kantren e straedigoù kêr gozh Kemper ! A-hed ar banelloù o anvioù a zegas da soñj eus an istor, ez eus tiez o frammoù-koad, a-us dezho e spurmanter korzennoù iliz-veur...\nevit gouzout hiroc’h Landvenneg Nag ur blijadur en em gavout en oaziz c'hwek-mañ ! Gant ar sederidigezh a sav diwar an takad douar-mañ, sko ouzh pleg diwezhañ ar Stêr-Aon, e vezer lakaet d'en em soñjal. Gant-se n'eus ket da...\nevit gouzout hiroc’h Porzh-Loeiz\nEvel ur gward maen emañ ar wikadell o tiwall ar gêr ha morlenn an Oriant he dourioù o livioù perlezek. A-dreñv ar mogerioù-kreñv n'int ket bet distrujet gant ar c'hanolioù na gant an amzer o...\nevit gouzout hiroc’h Ar Roc’h-Bernez\nWar ar vein dilufret gant ar bloavezhioù hag ar straedigoù war ziribin e lenner istor ar gêr-mañ ganet diwar ar mor hag ar merdeiñ. Gwelet a reer tiez kozh, osteloù prevez a-grap war riblenn ar...\nevit gouzout hiroc’h Brest\nDisoñjit kement a ouzit, a gav deoc'h, diwar-benn Brest ha deuit da vizitañ kalon ar gêr-se, e bord ar mor, en unan eus kaerañ lennoù-mor Bro-Frañs. E-touez an traoù da vezañ gwelet : pont an...\nevit gouzout hiroc’h Ar Roc'h-Ugu (ha traonienn an Trev)\nLandvenneg Nag ur blijadur en em gavout en oaziz c'hwek-mañ ! Gant ar sederidigezh a sav diwar an takad douar-mañ, sko ouzh pleg diwezhañ ar Stêr-Aon, e vezer lakaet d'en em soñjal. Gant-se n'eus ket da vezañ souezhet e voe plijet sant Gwenole ha menec'h sant Benead gant al lec'h ! Ouzhpenn-se e kaver amañ ur struzh kreizdouarel pe dost.\nDisoñjit kement a ouzit, a gav deoc'h, diwar-benn Brest ha deuit da vizitañ kalon ar gêr-se, e bord ar mor, en unan eus kaerañ lennoù-mor Bro-Frañs. E-touez an traoù da vezañ gwelet : pont an Hirwazh, ur marzh e welet, ur valeadenn a-hed ar c'haeoù birvilh warno betek ar c'hastell mirdi, anez ankouaat mont da vizitañ Océanopolis.


DegemerStalDistaolioùDindan selloù Grallon\nHome / Levrioù / Levrioù 6-10 vloaz / Dindan selloù Grallon\nIliz-Veur Kemper. A-hed an devezh e vez tud paseal en he c’hichen hep teurel pled outi. Kalz a ditouroù a vo kavet diwar he fenn el levr « Dindan selloù Grallon », istor ur paotr yaouank a ya da weladenniñ an iliz-veur gant e dad-kozh. Hemañ a gont d’e vab-bihan un darvoud souezhus a oa c’hoarvezet pell zo… Al levr-mañ a zo anezhañ e galleg ivez : Sous le regard de Gradlon.\n294 er stok\nDindan selloù Grallon quantity\nISBN: 978-2-86824-189-4 Rummadoù : Distaolioù, Levrioù 11-15 bloaz, Levrioù 6-10 vloaz Product ID: 1193\nPhilippe Bonnet – Paotr an iliz-veur eo. Plijet eo bet gant ar raktresha sikour a ra — digoust — dre degas div bajennad a skridoùhag a ditouroù evit ma vo komprenet gwelloc’h c’hoazh gant ar vugale penaos e oa bet savet an iliz-veur.// 2012, 36 pajenn, ment A4, al levr-mañ a zo anezhañ e galleg ivez : Sous le regard de Gradlon.\nRoit an ali kentañ war “Dindan selloù Grallon” Cancel reply


An traoù sevenet gant ar c’huzul gevellañ\nDeuet da vezañ ofisiel ar gevellañ etre Llandysul ha Plogoneg dre m'eo bet sinet ar garta d'ar 16 a viz Gouere 1988 ha d'an 20 a viz eost 1989. A-benn lakaat ar gevellañ war wel eo bet staliet panelloù e Plogoneg e 1989 hag e Llandysul e 1992. Anv Plasenn Llandysul a zo bet roet d'ur park otoioù dizanv e Plogoneg da-geñver sinadur ar feur-emglev.\nE 1987 o deus kroget an eskemmoù etre an dud en oad, ha kement-se a vloaz da vloaz. Da vare dibenn-sizhun Fask ez a ar Blogonegiz da Llandysul, pa ya ar Gembreiz da Blogoneg da geñver fest-noz ar c'homite gevellañ d'ar sadorn diwezhañ a viz Eost, pe da vare vakañsoù an Holl Sent. Bep daou vloaz vez graet ar veaj.\nBep taol e vez savet roll an oberiantiz diwar un tem : diorren an armerzh, an endro, ar yezh, sevel Europa hag all… Evel-se o deus bet tro ar Gembreiz da vizitañ, e Plogoneg pe en trowardroioù, un tiegezh bihan, ur formajerezh, koc'hu pesked ar Gelveneg, labouradeg HENAFF, Mirva Louzawouriezh Brest, da vont da brezegennoù ha diskouezadegoù diwar-benn ar yezhoù nebeut komzet, ar Yaouankiz hag an Europ, "Graet e Breizh"…\nGweladenn an uzin Hénaff- 2003\nTud Plogoneg o deus bet tro da vont da greizenn energiezh dre adneveziñ e Machynlleth, d'an Eisteddfod vroadel hag a zo ur gwir rakstal war sevenadur Kembre, da levraoueg vroadel Kembre, d'al liorzh louzoù, d'ar stal-labour bravigoù aour hag arc'hant, en embregerezhioù Llandysul (labouradeg Tregroes Waffles, moulerien hag embannerien Gwasg Gomer). Selaou prezegennoù e-leizh o deus bet tro ivez, war an diorren padus hag ar programmoù Leader, Antur Teifi, Bodadeg Vroadel Kembre, Cymni Iaith Cyf (Ajañs broudañ an embregerezhioù da ober gant ar c'hembraeg).\nGweladenn al liorzh louzoù- 2000\nMa kendalc'h tud zo da gemer perzh adalek ar penn kentañ ez eo peogwir ez eus liammoù gwirion a vignoniezh a zo bet skoulmet etre an div gumun hag ar familhoù. Hag an dra-se a vroud tud nevez da gemer perzh er gevellañ. Mignoned dreist-holl hag a-raok pep tra eo ar "« c'hendirvi keltiek », laouen d'en em gavet bep bloaz a-benn eskemm, lakaat o sevenadurioù da vezañ anavezet gant ar re all, hag ober ar fest evel-just !\nAbaoe an deroù e vez lakaet yaouankiz an div gumun da emellet er gevellañ. E miz C'hwevrer 1988 e teu 12 Kembreadez yaouank da dremen ur sizhunvezh e Plogoneg. Ha daou viz goude e oa o zro da zegemer o c'henseurt-ez-ed plogonegat. Ar bloavezhioù war-lerc'h e kendalc'ho an eskemmoù-se etre ar grennarded. E-barzh ar jeu en em lak ivez skolaj-lise kembraek Llandysul o kinnig d'ar re a zo o teskiñ galleg mont da ober stajoù e stalioù ha skolioù Plogoneg.\nE 1998 ha 1999, gant skoazell an ULAMIR (Unvaniezh Lec'hel evit an Animañ war ar Maez) ha Kreizenn Yaouankiz Ceredigion ez aozas ar c'homiteoù gevellañ daou chanter evit ar re yaouank en div gumun. Evel-se e tesk ar re yaouank labourat a-stroll gant tud yaouank eus ur vro all. Servij ar gumuniezh e reont war un dro.Da skouer eo bet savet a-drugarez d'ar c'hampoù chanter-se un hent MTB (Marc'h-houarn Treuz Bro) ha kempennet un dachenn-c'hoari e Plogoneg, hag hentoù da vont war droad ha bankoù a zo bet aozet e Llandysul. Evel-just er beajoù-se o deus bet d'anavezet ar gêr c'hevellet gant o hini, ha da gaout dudi !\nKamp-chantier e Plogoneg- 1998 Kamp-chantier e Llandysul- 1999\nEus tu ar re yaouank zo bet kalz beajoù neuze, met un tamm muioc'h a amzer zo bet ezhomm evit sevel eskemmoù etre ar vugale. E miz Even 1991 zo deuet skolidi deus Llandysul da dremen un nebeud devezhioù e skolioù kentañ derez Plogoneg. Met ret e vo gortoz 10 vloaz c'hoazh a-raok e vije savet an eskemm da vat. 26 skoliad eus Llandysul ha Tregroes a zeu da Blogoneg e miz Even 2001 hag bloaz war-lerc'h eo 24 bugel eus skolioù Sant-Egoneg ha Sant-Albin az aio e miz Mae da Llandysul evit ar wezh kentañ. Seblant a ra bezañ stabil an eskemm da neuze hag e miz Even 2003 e teu en-dro skolidi Kembre da Blogoneg, pa'z a re Blogoneg e miz Even 2004 d'ober un tamm gwel da re Llandysul ha Tregroes.\nSkolidi Llandysul- 2001 Skolidi Plogoneg - 2002\nSkolidi Llandysul- 2003 Skolidi e Llandysul - 2004\nN'eo ket ar skolioù hag ar re yaouank hepken a zo dedennet gant ar pezh a c'heller ober gant ar gevellañ. Ar sport a zo war wel ivez. E miz Mae 1990 eo e tiegezhioù Plogoneg e vo roet bod d'ar c'hoarierien mell-droad yaouank eus Llandysul deuet da gemer perzh d'ar "Mondial Pupilles" e Ploveilh. D'ar memes mare ez a skipailh mell-droad Plogoneg d'un tournamant e Llandysul. War e roudoù ez aio ur skipailh all e 1994 a-raok degemer ar Gembreiz e 1995. An disoc'hoù : trec'h zo bet eus a bep tu, ha sur eo zo bet abadennoù bravoc'h goude ar matchoù !\nC'hoarierien fobal Plogoneg ha Llandysul 1995\nGraet eo bet ur c'hammed war-raok e 2001, gant ar Servij Europat a Youl vat (SVE) : Rhidian Jones, ur paotr eus Caerfyrddin, a zo chomet 10 miz e Plogoneg. Kemer a ra perzh e buhez ar vro, kinnig a ra bro Gembre d'ar Blogonegiz, deskiñ a ra Gouren… E-kerzh e raktres deus roet kentelioù saozneg d'ar skolidi, labouret gant an ULAMIR hag e kreizenn buheziñ Gwengad.\nRhidian o c'houren\nE 2003-2004 eo aet Katell Pennaneac’h, ur plac'h eus Plogoneg, da dremen 10 miz e Llandysul e-ser un SVE. En he fal e oa da grouiñ ul lec'hienn (an hini emaoc'h o vizitiñ). A-benn anavezet gwelloc'h sevenadur, hengoun ha doare-bevañ Kembre, eo en em lakaet e-barzh buhez skolioù kentañ derez Llandysul a'r Fro, Kreizenn Yaouankiz Ceredigion ha burev « Llandysul a Phont-Tyweli ymlaen ». Desket he deus ivez Kembraeg hag a vez boaziet gant ar muianiver e Ceredigion, tapet ganti un A en arnodenn vroadel Kembraeg.\nA-hed ar bloavezhioù-se, evit aesaat an darempredoù, eo bet savet gant an daou gomite kentelioù dañs digor d'an holl, ha kentelioù yezh ivez : saozneg hag un tamm kembraeg e Plogoneg, galleg hag un tamm brezhoneg e Llandysul. Evit arc'hantaouiñ an eskemmoù eo bet aozet a bep seurt darvoudoù : c'hoari loto, marc'had traoù kozh, nozvezhioù krampouezh, festoù-noz, nozvezhioù gwin ha formaj, kartennoù hetoù pederyezhek…\nAbaoe 1992 e vez sikouret mat an eskemmoù etre an dud deuet gant an Europ. Abaoe an deroù e resev komite Plogoneg ur skoaziad arc'hant bloaziek gant an ti-kêr. Gant Kuzul Kumuniezh Llandysul ivez e vez roet arc'hant evit ar gevellañ. Un tamm startijenn ouzhpenn a vez degaset da vuhez sevenadurel ar c'humunioù gant tout an oberiantizoù-se. Krouet e vez liammoù etre an annezidi ha kevredigezhioù 'zo, ha dre-se e kejer gant tud nevez, en e gumuniezh ken koulz hag en hini gevellet ganti.\nHoll oberiantizoù ar gevellañ a vloaz da vloaz


Abadenn Rodeier : Sivi dous, sivi mat !\nAbadenn Rodeier - Pennad skignet d'ar 06.09.2021\nAndré, e c'hoar hag e vamm, o tastum sivi dindan ar ser.\nBro ar sivi eo Plougastell. Hag an dra-se zo pell 'zo bremañ, peogwir e fin ar bloavezhioù triwec'h-kant dija 'veze graet sivi e kement kêr a oa tout er barrez kazimant. En deiz-hiziv 'zo kalz neubeutoc'h evit gwechall, met un nebeut re o deus dalc'het d'ober sivi e-giz o zud hag o zud kozh a-raok.\nAndré Cap zo 'chom e Plougastell evit ar wech, ha teir kwech ar sizhun e-pad ar sezon 'ya-eñ da varc'had Landerne da werzhañ e sivi. Benjamin zo bet oc'h en em gavout asambles gantañ, evit dezhañ kontañ deomp istor sivi Plougastell da gentañ, ha goude-se evit mont da zastum sivi dindan ar serioù.


Paol Kalvez - Wikipedia\ne Lokournan, Breizh\n29 a viz Gouhere 2021\nSklêrijenn ar Feiz kristen (troidigezh)\nPaol Kalvez a oa ur skrivagner bet ganet er bloavezh 1924  ha marvet d'an 29 a viz Gouhere 2021 . Un emsaver e oa ha skrivet en deus meur a bennad.\nMont a reas da studiañ al latin, al lennegezh, an douenoniezh hag ar brederouriezh e skolioù kristen, e Bro-Okitania hag e Bro-Dunizia. Fellout a rae dezhañ mont da visioner. Soudardet eo bet e 1943 betek 1945. Daoust dezhañ klask bout misioner ha beleg, e voe nac'het dezhañ hag e tistroas el Lu e-men e teuas da vout kontaouer hag is-ofisour. En em staliañ a reas e Roazhon.\nLabour emsaver[kemmañ | kemmañ ar vammenn]\nKambr ar stered, Paol Kalvez, 2007\nBet eo bet unan eus renerien bouezusañ KEAV e-pad ur mare, a-gevret gant Ronan Huon ha Vefa de Bellaing hag e kengrouas SADED gant Guy Étienne ha Youenn Olier. Sevel a reas darempredoù etre KEAV ha SADED eus 1963 da 1967. War-lerc'h e kuitas embregerezhioù Guy Étienne evit labourat e savadurioù katolik gant Youenn Olier. Klasket en doa skoulmañ darempredoù etre KEAV ha Skol An Emsav (SAE) er bloavezh-skol 1970-71, pa oa SAE ur gevredigezh kristen. Paouez a reas da labourat evit KEAV e 1978.\nUr paot-mat a bennadoù en deus skrivet evit ar gelaouenn Imbourc'h ha kavout a reer lod eus e brederiadennoù, merket don gant ar feiz kristen, war load Emglev An Tiegezhioù. Kenderc'hel a reas al labour kroget gant Marsel Klerg evit sevel ha skridaozañ ur breviel e brezhoneg e 12 levrenn (Lennadurioù kristen).\nE 2007, Paol Kalvez en deus skrivet ul levr, Kambr ar stered, embannet gant an ti-embann Mouladurioù Hor Yezh. Ennañ e kaver un c'hendiviz gant Malo Bouessel du Bourg a-zivout red e vuhez en tu all da bevar-ugent vloaz hag e gejadennoù gant tud zo evel Lanza del Vasto da skouer .\nE 2015 ez eo embannet e droidigezh eus ar c'helc'hlizher "Lumen Fidei" skrivet gant ar pab Frañsez, troet "Sklêrijenn ar Feiz kristen" gantañ.\n↑ Gw. ar pennad Paol Kalvez war load KEAV : Paol Kalvez\n↑ Load Emglev an Tiegezhioù\n↑ Ur vurutelladenn amañ : Kambr ar stered, Paol Kalvez (2007)\n↑ Gw. ar pennad Lumen Fidei e brezhoneg war load Ar Gedour Mag (galleg)\nAdtapet diwar « https://br.wikipedia.org/w/index.php?title=Paol_Kalvez&oldid=1908266 »\nKemmoù diwezhañ degaset d'ar bajenn-mañ d'an 4 Eos 2021, da 07:02.